text:
Ibintu 6 by’ingenzi akarere ka Nyabihu kashimwe n’ikipe yaje kugenzura uko kesheje imihigo ya 2011-2012
Nyuma yo gusuzuma uburyo imihigo yeshejwe n’akarere ka Nyabihu abashyinzwe buri kiciro cyasuzumwaga bavuga uko byagenze imbere y’ikipe isuzuma ,ubuyobozi ndetse n’abaturage muri rusange, igikorwa cyabaye kuri uyu wa 25/06/2012, kuri uyu wa 26/06/2012 abasuzumaga imihigo berekeje aho ibikorwa nyirizina by’imihigo yari yiyemejwe n’akarere ka Nyabihu mu mwaka wa 2011-2012 byagiye bikorerwa mu mirenge itandukanye, ngo bihere ijisho uko byakozwe, banasuzume niba ibyo babwiwe mu magambo bakabibona no ku mpapuro ariko koko byakozwe.
Gatera Jean D’Amour umwe mu bari bagize ikipe yasuzumye uburyo akarere ka Nyabihu kesheje imihigo avuga kubyo bashimye akarere ka Nyabihu mu kwesa imihigo
Nyuma yo gutambagira mu bice bitandukanye by’akarere ka Nyabihu basura ibyo bikorwa byari byiyemeje gukorwa mu mihigo, abagize itsinda ryasuzumaga iyo mihigo uko yeshejwe, bayobowe na Gatera Jean d’Amour umuyobozi mukuru mu biro bya Minisitiri w’intebe ushinzwe ibijyanye n’imiyoborere,bashyize ahagaragara ibintu 6 by’ingenzi bashima akarere ka Nyabihu ku bijyanye n’uburyo kesheje imihigo ya 2011-2012.
Gatera Jean d’Amour umuyobozi mukuru muri Primature ushinzwe imiyoborere atiâ€hari byinshi byangora kuvuga umubare dushima akarere ka Nyabihu mu mitegurire n’imikurikiranire ndetse no mu kwesa imihigo,ariko iby’ingenzi ni ibi ngiye kubabwiraâ€:
- Gatera yavuze ko we n’ikipe bafatanije gusuzuma uburyo nyabihu yeseje imihigo bashimishijwe banashima cyane n’ubufatanye bugaragara mu nzego ziyobora akarere ka Nyabihu, yaba hagati y’inama njyanama,ubuyobozi bw’akarere, ubunyamabanga nshingwabikorwa, polisi, ingabo n’abandi. Ati: “twashimye uburyo mwiteguye imihigo n’uburyo yakurikiranywe neza kandi n’inzego zose mufatanijeâ€;
- Gatera yavuze ko icya kabiri bashimye ari uburyo hafashwe ingamba zo gusubiranya ishyamba rya Gishwati mu buryo bwiza ;
- Abakurikiranaga imihigo bashimye akarere ka Nyabihu ku birebana na gahunda yo guhuza ubutaka “land use consolidation†ku bihingwa by’ibirayi n’ibireti, bavuga ko byagenze neza cyane, ndetse bashishikariza kugumya gucunga ubutaka ndetse no kububyaza umusaruro;
- Ikipe yasuzumaga imihigo kandi yishimiye uburyo akarere ka Nyabihu kashyize mu bikorwa ingamba zo gucunga umutungo wa Leta, uw’akarere n’uw’abaturage muri rusange;
- Bishimiye kandi uburyo bakiriwe mu karere ka Nyabihu n’uburyo mu karere ka Nyabihu batanga serivise nziza mu nzego zose ;
- Bishimiye kandi ubufatanye burangwa hagati y’inzego z’ubuyobozi n’abaturage mu gukemura ibibazo by’abaturage muri rusange.
Gatera Jean d’Amour nyuma yo gutangariza abayobozi b’akarere ka Nyabihu bike muri byinshi bishimiye ko kagezeho, akaba yabasabye gukomeza umurego, bakarushaho gukora neza no gutegura imihigo y’umwaka wa 2012-2013 ku buryo bwiza kurushaho.
Umuyobozi w’akarere ka Nyabihu Twahirwa Abdoulatif akaba yashimiye cyane abaje kubasuzuma mu mihigo, anabasezeranira ko mu izina ry’ubuyobozi n’abaturage bagiye kongera imbaraga kurushaho, kugira ngo barusheho kuzamura abaturage b’akarere ka Nyabihu ndetse n’igihugu muri rusange.


c: text/html

text:
Rutsiro : ingengo y’imari y’uyu mwaka yiyongereyeho miliyoni zisaga 255
Akarere ka Rutsiro karishimira ko ku ngengo y’imari kari kateguye y’umwaka wa 2013/2014 hiyongereyeho miliyoni zisaga 255, ibi bigatuma iva kuri miliyari umunani na miliyoni zisaga 865 ikagera kuri miliyari icyenda na miliyoni zisaga 121 z’amafaranga y’u Rwanda.
Amenshi mu mafaranga yatumye ingengo y’imari y’akarere ka Rutsiro yiyongera ni amafaranga Leta yageneye akarere aturutse mu kigo gishinzwe gutsura amajyambere y’uturere n’umujyi wa Kigali , LODA (cyahoze cyitwa RLDSF).
Umunyamabanga nshingwabikorwa w’akarere ka Rutsiro, Murenzi Thomas avuga ko ayo mafaranga azafasha cyane cyane mu bikorwa by’iterambere bikorerwa mu mirenge yatangijwemo gahunda ya VUP.
Nubwo akarere kabonye amafaranga menshi yo gukoresha muri iyi ngengo y’imari ivuguruye, umwaka usigaje igihe gito kugira ngo urangire, bigatuma habaho kwibaza icyizere gihari ko ayo mafaranga azakoreshwa ibyo yateganyirijwe ntasigare adakoreshejwe kandi na bya bikorwa bitagezweho.
Murenzi avuga ko nta mpungenge bafite, akemeza ko ingengo y’imari izakoreshwa neza ibyo yagenewe bikagerwaho, kubera ko ubu akarere kageze kuri 74% mu gukoresha ingengo y’imari y’uyu mwaka, ibyo bikaba bitanga icyizere ko amafaranga angana na 26% asigaye atazasigara adakoreshejwe, dore ko hakiri andi mezi asigaye abarirwa muri atatu kugira ngo uyu mwaka w’ingengo y’imari urangire.
Umwaka ushize, akarere ka Rutsiro kakoresheje ingengo y’imari kari kagenewe kugeza ku gipimo cya 92%.
Kwemeza ingengo y’imari y’akarere ivuguruye ni imwe mu ngingo zari ku murongo w’ibyigwa mu nama y’inama njyanama y’akarere ka Rutsiro yateranye tariki 14/03/2014.

robotstxt: allowed

filter: keep


text:
“Ijisho ry’umuturanyi†gahunda izatuma ibiyobyabwenge bicika
Urubyiruko rw’abanyonzi mu gikorwa cyo kwamagana ibiyobyabwenge
Gahunda bita ijisho ry’umuturanyi aho umuturage aba ari ijisho rya mugenzi we izatuma ibiyobyabwenge bicika cyane cyane mubabicuruza.
Umuyobozi wungirije w’akarere ka Bugesera ushinzwe imibereho myiza y’abaturage Narumanzi Leonille avuga ko gahunda y’ijisho ry’umuturanyi ari igikorwa kizamara amezi atandatu cyo gukangurira abacuruza n’abakoresha ibiyobyabwenge kubireka hifashishijwe inzego zashyizweho kuri buri rwego rw’ubuyobozi uhereye ku mudugudu.
Ati “ nyuma y’ icyo gihe , abazakomeza kubicuruza cyangwa babinywa bazakurikiranwa by’intangarugero, iki gikorwa dusaba abacuruza ibiyobyabwenge kwerekana aho bituruka gusa, ubundi amadini abasengere, natwe tukabaha imbabazi ariko izo mbabazi zifite aho zirangiriraâ€.
Yemeza ko abacuruza ibiyobyabwenge badafite ingufu nk’iza Leta mu gihe ifatanyije n’abaturage ibi bikaba bituma barushaho gukangurira buri munyarwanda guhuza ingufu n’abandi kugirango utwo dutsiko tw’abacuruza ibiyobyabwenge dusenywe.
Gahunda y’ijisho ry’umuturanyi yatangijwe ku mugaragaro na Nyakubahwa madame Jeanette Kagame mu karere ka Gatsibo tariki 26/05/2012.
Ikaba ifite inshingano yo gukangurira abantu kwirinda no gufatanya kurandura ibiyobyabwenge mu Rwanda, mu gihe gito gishoboka cyose, kandi hakaba  yarashyizweho komite ishinzwe gukurikirana iki gikorwa.
Abacuruza ibiyobyabwenge bahawe amahirwe ya nyuma kwisubiraho kuko nyuma y’aya mezi atandatu, nibaba bataretse ubu bucuruzi bazahanwa bikomeye n’amategeko ahana mu Rwanda.
Â
Â


text:
Ubuhamya: Musonera Jean Batiste nyuma yo kwibona mu binyamakuru yitwa igisambo yarakijijwe areka kurya abantu amafaranga yitwaje ubupfumu
Yanditswe na Imanishimwe Dieudonne January 4, 2018
Musonera Jean Batiste wahoze ari umupfumu avuga ko yaje gukizwa nyuma yaho ahunze bitewe no kwibona mu binyamakuru bavuga ko ari igisambo ruharwa. Musonera jean Baptiste avugako yakoze umwuga w’ubupfumu […]
Musonera Jean Batiste wahoze ari umupfumu avuga ko yaje gukizwa nyuma yaho ahunze bitewe no kwibona mu binyamakuru bavuga ko ari igisambo ruharwa.
Musonera jean Baptiste avugako yakoze umwuga w’ubupfumu igihe kitari gito aho yakoreshaga amayeri ahambaye yo gushyushya abantu umutwe kugirango bivemo bamubwire bimwe mu byo bakeka ko yaba ari ntandaro y’ikibazo bafite,nyuma nawe akaba aribyo ahera ho akubwira ko yabonye impamvu y’ikibazo cyawe.
mu buhamya bwe agira ati” Iyo nabaga nshaka guhabura umuntu cyane rero namuteshaga umutwe agacanganyukirwa akambwira ibyo atekereza bimutera ikibazo afite ubundi nongera nkamutesha umutwe cyane nkaza guhera ku byo yambwiye nkamubwira ikibazo afite mpereye ku byo yambwiye akagirango ni ibyo nibwiye kandi ari we wabivuze” .
Musonera Jean Batiste akomeza avuga ko nyuma yo kwisanga mu kinyamakuru hariho ifoto ye abantu bavuga ko ari igisambo yaje guhunga ajya mu gihugu cya Tanzania,nkuko abivuga ngo yagiye agiye gushaka uwiteka gusa ntiyabashije kumubona kuko Atari amuzi Atari anazi aho yamushakira.
Musonera akomeza avuga ko nyuma yaho yaje guhura n’umugabo mwenge wari ufite imbaraga zidasanzwe bakomeza gukorana. Yagize ati” naje gusanga umugabo witwa mwenge wari ufite imbaraga nyinshi akajya mu mayira agatega umuntu ashaka agatega ibintu aho mu mayira ubundi hanyura umuntu akamukubita ibintu by’amazi wagera mu rugo ugahita ugwa igihumure ariko udapfuye gusa abo mu rugo babonaga ko upfuye bakagushyingura.
Iyo bamaraga kugushyingura, umupfumu yarazaga agakubita bya bintu by’amazi ku mva yawe niyo baba barashyizeho betto wahitaga uzamuka uri muzima ukajya urisha nk’inka ukingiranye ahantu mu nzu ariko byagera nijoro tukajya kuguhingisha.”
Ese Musonera yaje gukizwa ate?
Musonera jean Baptiste avuga ukuntu yaje kugira inyota yo gutangira gushaka aho basenga nyuma yuko yaramaze gushwana n’awa mupfumu.
Yagize ati”rimwe naje kujya kuragura muri stage nari ntumwe na wa mupfumu ndagenda njya mu rugo rwabo nza kurwara isereri kubera inzara nari mfite mpura n’umwana ampa igifenesi umuti utarakora ubwo biba birapfuye ndafatwa ariko nza kurekurwa ngeze kwa wa mupfumu aranyirukana kuko nishe umuti ubwo njya gushaka inkambi y’abanyarwanda ngezeyo ntangira gushakisha aho basenga Imana”.
Akomeza agira ati” Ku bw’amahirwe naje kubona aho nsenga numva ndabikunze mpura n’umu pasteri aranyigisha nkomeza kujya gusenga ntyo nza gukizwa ndabatizwa nkomeza kubaka ubu kristo mu buryo bugoranye near imbuto mu buryo budasanzwe ariko nyuma baza kwemera ko nakijijwe koko”.
Musonera asoza ashima Imana yamukuye mu byaha ikamwambura izina ry’ubupfumu ikarisimbuza iry’umuvugabutumwa.
SRC:Agakiza.rw


text:
Reka tuve mu magambo yo mu kirere, TUJYE KU NGINGO IHAMYE: *EMMA NTAMBARA , (nizere ko usoma iki Kinyamakuru) ESE WADUSOBANURIRA IMPAMVU GUKEBWA N'ISABATO BYACYUYE IGIHE ( Ku buryo ukibyigisha wowe ubwawe uvuga ko " yasigajwe inyuma n'amateka"), ARIKO UKIGISHA ICYACUMI N'AMATURO ? * ESE 1/10 n'amaturo BIRUTA ISABATO NO GUKEBWA ? * NIBA wemeza ko Isabato no Gukebwa byacyuye igihe, KUKI UVUGA KO 1/10 N'AMATURO BYO BITACYUYE IGIHE ? ( N'abandi bizera nka Ntambara mumufashe gusobanura ibi bintu BISA N'IBIVUGURUZANYA) MURAKOZE.
NDUMUKRISTU NDUWAYEZU - 7/02/2018 saa 03:33


text:
Moses Ssekibogo [Mowzey Radio]: 1985-2018. Asize abana batanu, yari atarashaka umugore mu buryo buzwi.
Misa yo gusabira Radio yabaye kuri uyu wa Gatanu tariki ya 2 Gashyantare 2018 muri Katedarali ya Rubaga, igitambo cya misa cyayobowe na Padiri Deogratius Kiibi Katerega wibukije abahanzi ko “kuba icyamamare imbere y’abantu bikwiye no kwigaragaza imbere y’Imana.”
Mu magambo yose yavugiwe muri iyi misa benshi bagarutse ku buhanga bwa Radio, uburyo yabaniraga neza abavandimwe be n’ibikorwa by’urukundo yasize akoze mbere y’uko ashiramo umwuka.
Jane Kasubo nyina wa Radio yashimiye abantu bose bamubaye hafi mu bihe bikomeye yanyuzemo ubwo umwana we yari mu bitaro, abatanze umusanzu bose mu gihe cy’uburwayi bwe by’umwihariko Perezida Museveni wemeye kwishyura amafaranga yose y’ibitaro.
Jane Kasubo yagize ati “Mwese ndabasuhuje kuba mwaje kunamira umwana wanjye, nshimiye buri wese wagize uruhare urwo ari rwo rwose mu gufasha umuhungu wanjye. Ndashimira Perezida wemeye gufasha umwana wanjye kandi atarigeze ahura nanjye nk’umubyeyi we ariko akemera kwishyura amafaranga yose y’ibitaro, ndashimira Bryan White n’abandi mwese.”
Uyu mugore wavuganaga ikiniga cyinshi no kwitsa umutima buri uko yasozaga ijambo , yanashimiye byihariye umuzungukazi witwa Jenipher wabyaranye na Radio n’uburyo abagore bose babyaranye n’umwana we bagiranye ubufatanye mu bihe by’uburwayi bwe.
Yagize ati “Ndashimira abakazana banjye bose ko batigeze barwanira mu bitaro, mwarakoze cyane kunyumva.”
Mowzey Radio ubusanzwe witwa Moses Nakintije Ssekibogo yashizemo umwuka kuri uyu wa Kane tariki ya 1 Gashyantare 2018 ahagana saa moya za mu gitondo azize ingaruka yatewe n’inkoni yakubiswe mu ijoro rya tariki 22 Mutarama 2018 ubwo yari mu kabari kitwa De Bar gaherereye i Entebbe.
Ku mugoroba wo kuri uyu wa Gatanu, umurambo wa Radio wajyanywe ahitwa Kololo Airstrip aho yasezeweho n’ikivunge cy’abafana n’abandi bose bifuzaga kumubona bwa nyuma.
Radio yashyinguwe kuri uyu wa Gatandatu tariki ya 3 Gashyantare iwabo mu cyaro ahitwa Kagga muri Nakawuka muri district ya Wakiso.
Radio asize abana batanu barimo babiri yabyaranye na Lilian Mbabazi; hari n’abandi babiri yabyaranye n’umuzungukazi ndetse n’undi umwe yabyaye akiri muri kaminuza.


text:
Ngororero: Intore zatojwe umuco wo guhiga no guhigura
Mu ntangiro za 2015 abasore n’inkumi barangije amashuri yisumbuye bagera ku 1359 bashyize ahagaragara imihigo bazesereza iwabo mu midugudu. Nyuma y’inyigisho zinyuranye z’iminsi 3 ku mahame y’Intore, amateka, iterambere ry’igihugu, indangagaciro nyarwanda, gahunda ya Ndi umunyarwanda, umutekano, kurwanya ibiyobyabwenge, ubuzima bw’imyororokere n’ibindi, basubiye iwabo bihaye imihigo kandi barahirira kuyesa.
Abo basore n’inkumi bavuga ko nk’uko umwera uturutse ibukuru bucya wakwiriye hose, guhiga no guhigura bimaze kuba akamenyero mu bayobozi ubu byasesekaye no mu bo bayobora. Urubyiruko narwo ntirwatanzwe gusogongera kuri ibyo byiza kuva Itorero ryagaruka mu Rwanda.
Bashingiye kuri gahunda y’imbaturabukungu EDPRS II, intego z’ikinyagihumbi MDGs no ku cyerekezo 2020; bahize ko bazubakira abatishoboye, bazaharanira isuku hose no kuri bose, bazamaganira kure ibiyobyabwenge mu rubyiruko no mu bantu bakuru, bazarwanya ruswa n’akarengane, bazakumira ihohoterwa rishingiye ku gitsina,bazigisha gusoma no kwandika banakangurire bagenzi babo kwibumbira mu mashyirahamwe no gukorana n’ibigo by’imari.
Mu zindi mpanuro bahawe n’umuyobozi w’Akarere wungirije ushinzwe imari n’iterambere ry’ubukungu Mazimpaka Emmanuel washoje ibikorwa by’Itorero ku mugaragaro, basabwe kuba umusemburo w’impinduka nziza babifashijwemo n’indangagaciro batojwe, gutekereza neza no guhinduka mu myifatire. Mazimpaka yanabasabye kubaka amateka meza bakirinda icyasubiza u Rwanda mw’icuraburindi rwanyuzemo muri jenoside yakorewe abatutsi muw’1994 urubyiruko rubigezemo uruhare.
Yanaboneyeho kubibutsa ko bafite inshingano yo kubumbatira umutekano mu mpande zose, bakimakaza gahunda ya Ndi umunyarwanda izira amacakubiri n’ingengabitekerezo ya jenoside kandi bakaba intumwa zicengeza amatwara na gahunda za Leta mu baturage.


text:
Rimwe na rimwe hari ubwo usanga akazi ushaka kari aho ukorera. Hari ubwo byakugaragarira ko akazi ushaka aho kaba kagoye kubona kurusha uko wakabona mukindi kigo udakoramo, ariko ibuka ko hari ikintu uba ufite:
Baragukeneye bihagije kuiba bagushyira mu kandi kazi gashya; icyo ugomba gukora n’ukwereka abakoresha bawe ko ufite ubushobozi bwo gukora ako kazi gashya.
Nk’uko ukora aho, uba uzi ikigo ukorera n’amahame kigenderaho n’ubushobozi bw’umuntu uba ukenewe mu kazi. Ugomba kuba uzi n’ubumenyi bukenewe muri ako kazi gashya.
Kuberako uhakora, ubunafite umubano n’abayozi bafata ibyezo mu kigo. Ibi rero nakurusho uba ufite urerenaje n’bashaka ako kazi baturuka hanze. Niba uri umuntu wemerwa n’bayozi bawe kubera imikorere myiza, bazagutimo kabone nubwo haba hari umuntu uturuka hanze munganya ubushobozi.
Ibikurikira n’ibyagufasha kugirango ube wagera kuri iyo ntera.
Shushanya intera iri hagati y’umwanya urimo n’uwu shaka kujyamo. Ese haba hari abakubanjirije baba barateye iyo ntambwe? Niba bahari, vugana nabo ubabaze uko babijenze. Reba niba hari ubundi bumenyi bahashye cyangwa se hari ubundi bushuti bakoranye n’abayobozi mbere yuko bajya muri uwo mwanya. Icyo baba barakoze cyose nawe gikore, ntagisebo cyaba kirimo igihe byabagiriye akamaro.
Vugana n’abakuyobora ubagaragarize ko ukeneye kuzamuka mu ntera. Niba umwanya ukeneye uri murindi shami, vugana nabo, babaze icyo bisaba kugirango ugere muri iyo ntera. Basabe bagutegurire intego bifuza ko wagereho zabagaragariza ko ako kazi koko ugashoboye, koresha ingufu nyinshi n’urava ugere kuri izo ntego.
Ongera usome neza ibijyanye n’umwirondoro wawe. Reba ko umwirondoro wawe ukubiyemo byose kandi ko ugaragaza n’ubumenyi ukeneye muri ako kazi. Uwo mwirondoro wawe ugomba kuba ufitwe n’abayobozi bawe.
Mugihe wujuje ibyangombwa bisabwa n’abayobozi bawe, hura nabo ubagaragarize ukuntu wageze kuri izo ntego. Nubwo bavuga ko ibyo wakoze bidahagije, yicika intege. Uri munzira nyayo kandi ibyiza biri imbere. Basebe bagutegurire izindi ntego nshya kandi ukomeze ningufu n’umurava kuzigeraho. Reka bamenye ko wowe uko byanda kose uzakorana igufu n’umurava kugeza ubonye uwo mwanya.
Related Posts by Categories


text:
UBUTUMWA BW’UMUYOBOZI MUKURU W’ AFERWAR-DUTERIMBERE BWIFURIZA IMPUNZI ZOSE Z’ABANYARWANDA NOHELI NZIZA N’UMWAKA MUSHYA MUHIRE
Mpunzi z’Abanyarwanda n’Abanyarwandakazi mwatataniye mu bihugu bitandukanye muri iyi isi ya Rurema,by’umwihariko mwebwe bari n’abategarugori turi kumwe muri AFERWAR -DUTERIMBERE , mugire amahoro.
Nejejwe no kubona aka kanya, ngo mbifurize NOHELI NZIZA n’UMWAKA MUSHYA MUHIRE wa 2016 mbikuye ku mutima Iyi Noheli n’izi mpera z’uyu mwaka urangiye ntabyishimo namba twese impunzi dufite kubera intambara abanzi bacu bongeye kudushoramo mu burasira zuba bwa CONGO bagira ngo badutsembere kutumara. Impamvu mvuze ko twese impunzi ntabyishimo namba dufite,nuko n’utari kuraswaho muri CONGO afiteyo umuvandimwe.Twese rero turababaye. Niyo mpamvu nshishikariza mbikuye kumutima Impunzi z’abari n’abategarugori aho ziri hose ku isi kuzirikana bagenzi babo ubu bari kurara rwa ntambi, mu mvura y’amagasa batagira n’agahema ko kwiyorosa.Muzirikane ibibondo bitagira icyo kwifubika,,abagore batwite ubu inda nyinshi zirikuvamo, tugasigara nta n’uburyo bwo kubitaho dufite, abakecuru n’abasaza bo barimo kugagarira aho bageze barimo guhunga, kubera umunaniro n’izabukuru ,maze umwanzi yasanga batarahuhuka murabizi ntajya agira lmbabazi, akabahuhurana umujinya, abica urubozo. Inkunga ikomeye bavandimwe kdi y’ibanze ni iy’ISENGESHO ibindi bikazaza nyuma.
Hari impamvu nyinshi zerekana koko ko aka karere kacu gakeneye gusengerwa :
- Akarengane kagiriwe impunzi z’Abanyarwanda muri CONGO isi yose irebera kamaze igihe kirekire gihagije. Amateka y’ububasha n’ubuhangange bw’lmana yigaragaje kuva mu iremwa ry’isi kugeza ubu aratwereka ko IMANA yonyine ariyo ishobora gukuraho icyago cy’intambara cyokamye akarere k’ibiyaga bigari.
- Ikindi ni uko iyo urebye uko icyo gihe cyose cyashize umwanzi ahiga bukware impunzi ntawe umukoma imbere, agakoresha ububasha bwe bwose ariko akaba atarashoboye kuzimaraho, ni ukuberako hari ubundi bubasha bukomeye bumubuza kurangiza uwo mugambi we mubisha.Ubwo bubasha rero namwe murabonako ntabundi uretse ubw’lMANA Rurema.
Nagirango rero bavandimwe dusangiye gupfa no gukira aho muri mu bihugu binyuranye, mureke mbisabire ngo muri iri joro rya NOHELI muzazirikane izi mbabare ziri mu mashyamba ya CONGO muzitura Umwami YEZU watuvukiye,ngo ububasha bwe abe aribwo buzirindira, kandi bunakize akarere kose icyago cy’lntambara. Iryo sengesho nimuriture YEZU wavukiye mukavure ,YEZU wabaye lmpunzi akiri uruhinja,ntagushidikanya azaryumva, maze adusubize,akure icyago cy’intambara muri aka karere.
Sinarangiza ntashimiye abavandimwe bo muri SOS réfugiés hamwe n’abo bafatanije gutegura igikorwa cy’IMPUHWE cyiswe BOTTES Z’ABANA BO MU MASHYAMBA cyabereye i Buruseli, le 19 /12/2015 ,ndetse n’abacyitabiriye bose, mbabwira nti: Byonyine uguterana kwanyu ni ugutanga mpore ,no kwihanganisha bikomeye abo bana ntibagiwe kandi ko iki gikorwa kinabongerera icyizere gituma bamenya ko batazahora bababaye kandi batari bonyine.
Mu minsi iri imbere tuzajyena umwanya wo gushimira by’umwihariko abo BANYAMPUHWE.
Mukomere rero, muzagire NOHELI NZIZA n’UMWAKA MUSHYA MUHIRE wa 2016.kuri mwe ku miryango yanyu, inshuti n’abavandimwe.
Murakoze. Tubaragije lmpuhwe n’urukundo by’lMANA.
Racy NYINAWANSHUTI Présidente Wa AFERWAR – Duterimbere


text:
Kuwa 17 Ugushyingo 2016, komite ngenzuzi ya RDGN nibwo yavuze ko ihagaritse burundu abo bayobozi, ivuga ko mu mikorere yabo harimo “ibibazo biteye ubwoba’’ ku buryo bidakemuwe vuba na bwangu bishobora no gusenya w’abanyarwanda bo muri Diaspora, bitewe n’amakimbirane, amatiku n’amacakubiri” aterwa n’imikorere yabo idahwitse.
Cyusa umaze umwaka n’amezi 11 ayobora RDGN yasobanuye ko “komite yafashe icyemezo nta burenganzira ifite” ndetse kugeza uyu munsi aracyari umuyobozi kugeza ubwo hazakorwa amatora mashya mu kwezi gutaha.
Mu ibaruwa Umunyamabanga uhoraho muri MINAFFET, Claude Nikobisanzwe yandikiye Komite Nyobozi na Ngenzuzi za RDGN, yavuze ko kuzamura umusanzu w’Abanyarwanda baba mu mahanga mu guteza imbere imibereho n’ubukungu bw’igihugu cyabo bisaba ubumwe, gukunda igihugu no gukorera hamwe ntawe uhejwe.
Ati “Inteko rusange y’abatoye yari yizeye neza ko muzuza inshingano zanyu mukorera hamwe. Ariko duherutse guterwa inkeke n’ibyakozwe, byatangajwe na bamwe muri mwe (muri komite ya RDGN), bisa n’ugucikamo ibice, ibyemezo bitumvwa kimwe n’impande zose ndetse bikumira bamwe.”
Yagarutse ku nama yahuje Komite Nyobozi na Ngenzuzi za RDGN muri Minaffet kuwa 26 Ukuboza 2015, hagamijwe gushaka umuti w’ibibazo byari bihari, ariko ngo uyu munsi bari kubona ibinyuranye n’ibyiyemejwe icyo gihe.
Ati ‘‘MINAFFET ari nayo ishinzwe diaspora ntishyigikiye igikorwa na kimwe cy’umuntu ku giti cye cyangwa itsinda ry’abantu hashingiwe ku myanzuro itumvikanweho kandi iheza bamwe ku rubuga muhuriyeho, imigambi n’ibikorwa bya diaspora cyangwa gushyira ku ruhande bamwe mu bagize ya RDGN ku mpamvu iyo ariyo yose.’’
Nikobisanzwe yabasabye kurenga ibibazo bafitanye hagati yabo, ahubwo bagashyira hamwe, bahuje intego yo guteza imbere RDGN, bakabanza kwicara bagasasa inzobe bakabwizanya ukuri, ati “muzabona ubufasha bwose bwa MINAFFET”.
Alice Cyusa wateye utwatsi Ngenzuzi yavugaga ko yamuhagaritse burundu, yavuze ko amategeko agenga iri huriro bamaze iminsi bayavugurura, aho ‘‘habayeho kuvangavanga inshingano’’ bikaba imbogamizi kuri RDGN, ‘‘ugasanga umuntu ari muri komite Ngenzuzi we akumva ko byanze bikunze ari muri Nyobozi.’’
Yakomeje agira ati ‘‘Tumaze imyaka ibiri twarananiwe kumva buri muntu inshingano ze. Umuntu, ati "ndagenzura", kubw’ibyo "ndafata ibyemezo".
Yavuze ko ikibazo “gikomeye cyane” ari ukuba abantu bahurira mu nama rusange bataziranyegira buri wese akaba ari umukandida kandi hashobora kubamo n’abadafite ubumenyi bukenewe ku muyobozi, bityo ngo ntabwo ntabwo bizongera kubaho, abakandida muri RDGN bazajya batangwa ku nzego z’ibihugu batuyemo.
Cyusa yavuze ko inshingano bari barahawe na Minaffet mu myaka ibiri ishize ya manda yabo bazujuje n’ubwo hagiye habamo ibibazo, ndetse ngo ibyo gushaka guhirika ubuyobozi bizeye ko bitasubiza RDGN inyuma cyane.
Biteganyijwe ko Inteko rusange ya RDGN izaterana mu cyumweru cya gatatu cy’Ukuboza 2016 ku itariki izemeranywaho, aho abagize diaspora nyarwanda bazahurira i Kigali bagatora itegeko rigenga RDGN na komite nshya izayobora iri huriro mu myaka ibiri iri imbere.


text:
Abafite ubumuga ntibarumvikana n’Umuryango wa Bibiliya mu Rwanda ku ngingo yo gukura amagambo bavuga ko abambura ubumuntu muri Bibiliya.Share
Hari inyandiko zo muri Bibiriya zisesereza ababana n’ubumuga
Abafite ubumuga bavuga ko amagambo ari muri bibiliya atajyanye n’igihe kandi yanditswe n’abantu bityo akaba agomba guhindurwa n’abantu n’ubundi mu gihe Umuryango wa Bibiliya mu Rwanda wo uvuga ko nta mpamvu yo Guhindura ayo magambo kuko atavuga ubumuga bw’ingingo gusa.
Honorable RUSIHA Gaston uhagarariye abafite ubumuga mu nteko ishingamategeko agaruka ku nyito nk’Impumyi, ikiragi, ikimuga n’ayandi agaragara mu gitabo Abakiristu bita gitagatifu cya Bibiliya. Yemeza ko aya ari amagambo atajyanye n’igihe kandi ngo yambura ubumuntu abayitwa.
Umuryango wa Bibiliya usa n’ugaragaza ko nta mugambi wo kuyakura muri bibiliya uhari. Pastor Gasake Michel umwe mu bayobozi b’umuryango wa Bibiliya mu Rwanda asobanura ko Bibiriya ishobora kuvuga impumyi idasobanura ubumuga bwo kutabona; kandi ngo muri Bibiliya hashobora kuvugwa ikimuga badasobanura ufite ubumuga bw’amaguru.
Mu muryango Nyarwanda imvugo zitesha agaciro agaciro abafite ubumuga zisa n’izigenda zicika; kandi abafite ubumuga ntibahwema kugaragaza ko intambwe imaze guterwa mu kubasubiza agaciro bayishimira.
REBA MU MASHUSHO KU BURYO BURAMBUYE:
COMMENTS
LEAVE A COMMENT BELOW
OTHER NEWS
Perezida Paul Kagame akomeje uruzinduko agirira mu Bufaransa
Harimo kandi AC Group yamamaye mu Rwanda kubera uburyo bwo gukoresha ikarita mu (...)By | 24 May 2018 | 0 (comments)
Peter Vrooman yasuye inteko ishinga amategeko y’u Rwanda
REBA MU MASHUSHO KU BURYO BURAMBUYE:By | 24 May 2018 | 0 (comments)
Uruhare rw’umuturage mu bimukorerwa ruracyari hasi-Ubushakashatsi
Abaturage banengwa kugenda biguru ntege mu kubahiriza gahunda zishyirwaho mu (...)By | 24 May 2018 | 0 (comments)
’Speed Governors’ ntizishimiye n’abashoferi n’ubwo zigabanya impanuka ku kigero cya 60%
Aba bashoferi kandi bavuga ko imikorere y’utu twuma hari ubwo ishobora gutuma (...)By | 24 May 2018 | 0 (comments)
U Rwanda rurifuza ko igifungo cya burundu rwasabiye abari ba burugumesitire ba Komini ya Kabarondo gishyirwa mu bikorwa
Urubanza rw’ubujurire bwabo ku gifungo cya burundu bari barakatiwe, rwatangiye (...)By | 24 May 2018 | 0 (comments)


text:
Nyuma y’iminsi igera kuri 5 bari bamaze batabonana kuko umwe ari mu mwiherero w’abakobwa 20 bahatanira ikamba rya Nyampinga w’u Rwanda 2018.
Nyuma y’iminsi igera kuri 5 bari bamaze batabonana kuko umwe ari mu mwiherero w’abakobwa 20 bahatanira ikamba rya Nyampinga w’u Rwanda 2018.
Uwonkunda Belinda na Umutoni Belise, abakobwa babiri b’impanga batunguranye mu itsinda ry’abakobwa bahatanira ikamba rya Nyampinga w’u Rwanda mu ijonjora ryabereye mu Mujyi wa Kigali. Mu ijonjora ryo guhitamo 20, Umutoni Belise yarasigaye hatambuka Uwonkunda Belise wahise anajyana n’abandi mu mwiherero mu Bugesera tariki 9 Gashyantare 2018.
Nyuma yo kugira urukumbuzi rwinshi kuko yari amaze iminsi atabona impanga ye, Umutoni Belise yararwaye biba ngombwa ko asaba ko yasura mugenzi we mu mwiherero.
Ubwo yageraga kuri Golden Tulip ku mugoroba wo kuri uyu wa Kabiri tariki 13 Gashyantare 2018, imirimo yose y’umwiherero yabaye ihagaze, abavandimwe babanza kuramukanya bashirana urukumbuzi ari nabwo abandi bakobwa bari mu mwiherero bitegerezaga uburyo urukundo rw’impanga ruba rufite imbaraga.
Ubusanzwe impanga nka Uwonkunda Belinda na Umutoni Belise zikunda kuba ahantu hamwe cyangwa hatarimo intera ndende. Iyo hagize ikibatandukanya nibwo bibagiraho ingaruka zikomeye.
Uwonkunda Belinda, afite imyaka 22, akareshya na metero 1.70 apima ibiro 50, impanga ye Umutoni Belise baranganya imyaka n’uburebure gusa bagatandukanira ku biro kuko uyu apima ibiro 51. Izi mpanga ziherutse gusoza amashuri yisumbuye mu ishami ry’Imibare Ubukungu n’Ubumenyi bw’Isi.
Umwiherero abakobwa 20 bahatanira ikamba rya Miss Rwanda 2018 bari kuwukorera muri Golden Tulip Hotel. Bazahamara ibyumweru 2. Tariki 24 Gashyantare 2018 nibwo hazaba ibirori byo gutora uzaba wahize abandi , bizabera muri Kigali Convention Centre. Uzegukana ikamba azahita anahabwa imodoka Suzuki Baleno ifite agaciro ka Miliyoni 18.
Ibitekerezo
Ibi ni byiza.Urukundo mu bantu ko bidasaba inkunga bitunaniza iki. Kanda hano umusubize
Iyo ni mitwe. Kanda hano umusubize
yoooooo iyaba nabandi bose bakundana gutyo isi yaba paradizo Kanda hano umusubize
natwe dukundane kuriya Kanda hano umusubize
Mbega ibintu byiza. Urukundo ni uru. Kanda hano umusubize


text:
Mu gihe umusore yitegura gushinga urwe rugo, ni ikintu kitonderwa ndetse gisaba ubushishozi kuko mu gihe bititondewe bishobora gutera amakimbirane mu rugo adashira azanwa no kutishimira uwo yahisemo. Ni ingenzi cyane ku musore wese guhitamo umukobwa ufite ubwiza kugira ngo azagire ibyishimo mu buzima bwe.
Iki ni igihe usanga abantu bavuga ko bigoye guhitamo uwo muzarushingana bitewe nuko inyuma hatavuga ko umuntu n’imbere ari mwiza kimwe nuko umuntu yaba mwiza imbere inyuma akaba atagaragara neza. Biragora kandi kuko usanga abantu badahuriza kubyo bagomba kugenderaho bahitamo abo bazashakana, aha usanga bamwe bareba amashuri, imitungo, imyaka... Hatitawe kuri ibi byose rero, ni byiza ko umusore yahitamo umukobwa bazambikana impeta agendeye ku bwiza bwe.
Izi ni impamvu 3 z’ingenzi zigaragaza ko ari byiza kwita ku bwiza bw’umukobwa igihe wifuza ko mwazambikana impeta yo kwibanira akaramata:
1. Guhitamo neza bizatuma ugira ubuzima burimo ibyishimo
Kubana n’umukunzi ufite isura nziza nibyo bizarinda kamere yawe gutekereza nabi wowe numugira bizagufasha guhora utekereza ibintu byubaka kandi bikomeza umubano ndetse n’imishinga yanyu yose,umugore mwiza azagutera ibyishimo ndetse n’icyizere muri byose.
2. Guhitamo neza umugore biguhesha ishema n’icyubahiro mu bandi bantu
Burya umugore mwiza ku mubiri no mu bikorwa niwe ubasha kwerekana ko uzi guhitamo neza kandi urumuri rw’ibikorwa bye byiza bigeretseho isura irangaza benshi nibyo byerekana ko no mu rukundo rwanyu cyangwa se mu rugo rwanyu mubanye neza cyane, kandi uyu mukobwa cyangwa umugore niwe uzabasha kukugenera icyubahiro cyawe.
3. Ugomba kumenya ko ukwiye kwishima mu buzima bwawe (Waremewe kwishima)
Mu buzima bwawe ntabwo ukeneye umuntu uguhunza ibyishimo wisanganiwe kuko usanzwe uri umugabo w’ibyishimo ukeneye umukunzi ubereye kandi uhura n’ibyishimo nawe ufite.Nta wundi wabasha ibyo rero usibye umukobwa ufite uburanga bw’umubiri, ubw’umutima kandi azi ubwenge.
Alice UMWALI/Umubavu.com


text:
Mbere yuko hatangizwa gahunda yo gucyura abana biga mu mashuri yisumbuye babamo , wasangaga muri za gare zitandukanye bavuga ngo isenene zaguye, aho babaga baganisha ku myitwarire mibi y’abana mu biruhuko, cyane cyane ababakobwa.
Ababyeyi twaganiriye batangaza ko kuva aho Miniteri y’uburezi ku bufatanye n’izindi nzego bashyizeho gahunda ihamye yo gucyura abana, usanga bamwe bafatiranaga abana bakabashora mu ngeso mbi basigaye babura aho bahera dore ko polisi nayo yahagurikiye bene abo bagizi ba nabi.
Nkurunziza Jean Pierre ni umubyeyi ufite abana biga mu mashuri yisumbuye baba mu kigo, yadutangarije ko abona iyi gahunda yo gucyura abana bakabashakira amamodoka yafashije ababyeyi kuko mbere babaga bahangiyitse cyane cyane ku bana b’abakobwa, aho ku bigo bimwe babarekaga bagataha mbere y’abandi, ariko ugasanga bagera mu rugo nyuma y’abandi.
Nkurunziza yagize ati “iyi gahunda yo gucyura abana hari byinshi yakemuye kuko hari abasore n’abagabo b’ababyeyi gito bajyaga bashuka abana b’abakobwa bagataha mu minsi ya chomage, bakabajyana bakamarana iyo minsi yose kugeza abandi batashye, ariko kuko ubu nta kigo cyemerewe kurekura abana mbere, umubyeyi aba azi umunsi abana bazatahira , bagera mu rugo bakabanza bakabagira inama yuko bazitwara mu biruhuko”
Nubwo uyu mubyeyi abona ko hari impinduka nziza ku bana iyi gahunda yazanye, hari ababona ko abo basore n’abagabo batashukaga abana mu gihe bari gutaha gusa kuko ngo niyo bahuye bari mu biruhuko nabwo nta mpuhwe babagirira.
Rukundo ni umusore umwe twaganiriye yagize ati: “gucyura abana mbona ntacyo byagabanije ku bana b’abakobwa bashukwa bari mu biruhuko kuko niyo bari mu biruhuko hagati baratembera bagahura n’abo basore n’abagabo bakaba babashuka”
Mu biruhuko bikuru abana bagiye kujyamo bazatangira gutaha tariki ya 22 kugeza tariki ya 24 Ukwakira 2014.
Tariki ya 22 Ukwakira hazataha abanyeshuri ba Ruhango, Huye na Muhanga mu Ntara y’Amajyepfo ndetse n’uturere twa Rusizi, Nyamasheke n’abanyeshuri bose b’uturere two mu Mujyi wa Kigali
Tariki ya 23 Ukwakira, hazataha abanyeshuri bo muri Gisagara, Kamonyi, Nyanza , Nyaruguru na Nyamagabe mu Ntara y’Amagepfo; Karongi, Rutsiro, Ngororero, Rubavu na Nyabihu mu Ntara y’Iburengerazuba.
Tariki ya 24 Ukwakira hazataha abanyeshuri bose bo mu ntara y’amajyaruguru ndetse no mu ntara y’iburasirazuba.
Ingamba zafashwe na Mineduc ntizihagije mu guca imyitwarire mibi y’abanyeshuri mu biruhuko, ahubwo hakenewe n’uruhare rwa buri wese cyane cyane ababyeyi, abanyatubari n’undi muntu wese ufite aho ahurira n’abana .
Mbere yuko hatangizwa gahunda yo gucyura abana biga mu mashuri yisumbuye babamo , wasangaga muri za gare zitandukanye bavuga ngo isenene zaguye, aho babaga baganisha ku myitwarire mibi y’abana mu biruhuko, cyane cyane ababakobwa.


text:
Kuri uyu wa 2 Ukuboza 2016 ni bwo amashusho y’indirimbo ‘Mana kiza bene wacu’ ya Apotre Dr Paul Gitwaza yashyizwe kuri Youtube nyuma y’igihe kitari gito amaze atunganyijwe na Producer Mariva dore ko yarangiwe gukorwa mu kwezi kwa Kanama 2016 nk’uko Mariva yabitangaje.
Mana kiza bene wacu’ ni imwe mu ndirimbo za Apotre Gitwaza zikunzwe na benshi ndetse na we ubwe akaba ayikunda cyane bitewe n’ubutumwa burimo bwigisha benshi akaba ari nayo mpamvu ariyo yahereyeho akora amashusho yayo n’izindi akaba agiye kuzikorera amashusho.
Jado Kabanda umwe mu bayobozi ba Radio Authentic akaba n’umwe mu bareberera ibihangano bya Apotre Dr Paul Gitwaza, yabwiye Itangazamakuru ko Apotre Gitwaza yakoze aya mashusho nyuma y’ubusabe bwa benshi bayikunda bagiye bamusaba kuyikorera amashusho cyo kimwe n’izindi ze zinyuranye.
Amashusho y’iyi ndirimbo ‘Mana kiza bene wacu’ ya Apotre Gitwaza kuri ubu ari kunyura cyane kuri Televiziyo ya Zion Temple yitwa Authentic Tv igaragarira kuri shene (Chanel) ya 54 kuri Star Times. Apotre Dr Paul Gitwaza akaba ari we watangije itorero Zion Temple ari naryo ryaje gutangiza Authentic Tv.
"Mana umva isengesho ryanjye Mana reba agahinda kanjye, icyo nkwingingira ni uko bene wacu bakizwa" Ayo ni amwe mu magambo agize iyi ndirimbo. Mu mashusho yayo hagaragaramo Kanyombya uza mu mwanya wa ntabwirwa wasenyeye urugo rwe mu kabari kugeza ubwo bamukubitirayo kubera gusinda bakamukura amenyo ndetse akaza no kwirukanwa ku kazi yakoraga azira ubusinzi.
REBA HANO AMASHUSHO Y’INDIRIMBO ’MANA KIZA BENE WACU’ YA APOTRE GITWAZA
Amwe mu mafoto yakuwe mu mashusho y’iyi ndirimbo


text:
Urujijo kuri Rwabugiri urinda akanagira inama Senderi
Senderi International Hit aherutse gutangariza abafana be ko yabonye umugabo w’ibigango umugira inama akanamurinda ariko aya makuru akomeje kuba urujijo.
Mu kiganiro KT Idols cyo ku wa 18 Kamena 2016 Senderi yavuze ko yabonye umugabo w’ibigango witwa Rwabugiri uzajya amugira inama akanamurinda.
Nyuma y’iminsi itatu gusa abitangaje, twifuje kumenya byinshi kumikoranire yabo Senderi adusubiza ko bamaze gushwana.
Yagize ati “Naramubuze twashwanye. Yakoze amanyanga namubuze. Ubu twashwanye ndimo ndashakisha undi.”
Yakomeje agira ati “Anywa inzoga nyinshyi, mbese ukabona icyerekezo nshaka ntabwo akigeraho, ntabwo ari ku muvuduko nshaka. Nk’ubu kuva ejo numero ye ntayiriho yagiraga tigo. Ubu se njye sinamubuze! Hari abantu banshakaga ngira ngo ajyeyo ndamubura. Hashize iminsi ibiri yose.”
Yatubwiye ko bari bamaranye amezi atandatu yose tumusabye ifoto ye atubwira ko ntayo afite. Twanamusabye nimero ya terefoni ya Rwabugiri ngo tumuvugishe akomeza atubwira ngo araje ayitwohereze, bigera ubwo agera aho akuraho terefoni.
Umwe mu nshuti za hafi za Senderi twamubajije iby’uyu Rwabugiri atubwira ko atamuzi. Tumubajije niba Senderi yaba afite umujyanama bari gukorana amera nk’utunguwe, atubwira ko atabizi, ko nta we arabona.
Mu kiganiro KT Idols Senderi yari yavuze ko we na Rwabugiri bakorana neza cyane. Yagize ati “Ibya muzika ntabwo abizi cyane. Ikintu nkundira Rwabugiri afite ibigango, akubiyemo ibintu bibiri kungira inama no kundinda. Urumva afite metero ebyiri na 15. Iyo ndi kumwe na we angira inama, wazana n’imizozo akagusunikisha akaboko ukigirayo.
Ntabwo ari Bounca (umurinzi) cyangwa se Manager ahubwo ni umujyanama undinda akanangira n’inama nyine z’uburyo bwo kwitwaramo. Ni ubwo buryo, imikorere mishya irimo umuntu uhabwa akazi ariko ashoboye ibintu byinshi.”
Senderi kandi yanatangarije abafana be muri KT Idols ko kuri uyu wa gatandatu tariki 25 Kamena 2016 azaririmbira Geita muri Tanzaniya, aho yatumiwe n’abacuruzi baho abikesha indirimbo aherutse gushyira hanze y’Igiswahili yise “Mapenzi ni somo”.
Dukurikire ukanda kuri Like
Ibitekerezo ( 3 )
Rwabugiri ndamuzi ni mwenewabo na senderi akaba ari inshuti ye basangira byeri
Ese ni publicité ushaka gukorera Senderi? Ibi ni ukubura ibyo wandika.
hhhh Senderi ariko ni umunyadukoryo ndemeyeeee,....!!!


text:
IBIKORESHO :
amagi
ifiriti
inyama
ibitunguru by’umweru
poivron
sereri
Inyanya
Uko bitegurwa :
Ukata inyama uba wabanje guteka Ugakata poivron n’ibitunguru Gukata inyanya Uba watetse n’ifiriti ariko ntishye cyane kuko iza gushya neza uyishubije mu mavuta.
Iyo umaze gutunganya ibi byose ushyira ipanu ku ziko, ugashyiraho marigarine, yamara gushya ugashyiramo inyama n’ibitunguru, nyuma y’akanya gato ugashyiramo poivron, sereri n’inyanya.
Bimaze gushya ushyiramo ifiriti. Nyuma y’ifiriti noneho ukubita amagi nayo ukayasukamo wayakubitanye n’umunyu .
Nyuma y’akanya gato utangira guhindura, kugira ngo uruhannde ruri hejuru narwo rujye hasi.
Urongera ugahindura kandi ukanawukanda kugira ngo amagi yahezemo hagati azamuke.
Urongera ugahindura nanone, iyo ubonye nta magi akizamuka hejuru uba uhiye.
Ubu noneho umureti wawe uba uhiye neza ushobora kuwutegura.


text:
Minisitiri Uwacu asanga gutarama bibumbatira umuco
Ministiri w’Umuco na Siporo Uwacu Julienne, wari witabiriye igitaramo cy’Itorero nserukiramuco ry’Igihugu Urukerereza, yavuze ko Abanyarwanda badataramye bakwiyibagirwa.
Mu gitaramo cyabaye ku mugoroba wo kuri uyu wa gatanu tariki 3 Kamena 2016, Ministiri Uwacu yavuze wari umwanya wo kwereka Abanyarwanda n’inshuti ko u Rwanda rukiriho kandi rutazacika.
Ati “Kudatarama mu muryango, kudahura kw’ababyeyi n’abana byaduca; kutaganira kw’abavandimwe byatudindiza; byadusubiza inyuma, kuko u Rwanda rwiyemeje kubakira ku burere n’indangagaciro.”
Yakomeje ati “Iki ni igihe cyo kwereka Abanyarwanda n’inshuti ko dufite igicumbi n’aho tuvoma; ni igihe cyo kubereka ko u Rwanda rutazacika kandi rutazigera rusuzugurwa mu ruhando rw’amahanga, harageze ko Urukerereza rutumara amatsiko rwajyaga rudutera.”
Itorero Urukerereza ryagaragazaga inganzo yaryo mu minsi mikuru ya leta, “bikamera nko gusogongeza no gutera abantu amatsiko”, ari yo mpamvu bahisemo gutarama nta kindi gikorwa kibayeho; nk’uko Umutoza w’Urukerereza, Mariya Yohana yabitangaje.
Ati “Abantu bamenyereye ko dukina mu bitaramo bya Leta baduhamagayemo, ariko uyu munsi twagira ngo twerekane ko dutarama; abenshi mu rubyiruko kandi bamenyereye ibitaramo by’indirimbo z’uruvangitirane rw’imico, none babonye umuco nyarwanda utavangiye.”
Urukerereza rutangaza ko ruzakomeza kujya rushaka umwanya wo gutaramira abantu. Igitaramo cyo kuri uyu wa gatanu cyabaye n’akanya ko kumva indirimbo za Muyango nawe usanzwe ari umutoza w’Urukerereza, zirimo iyitwa Musaniwabo, Sabizeze n’izindi.


text:
Bimwe mu biranga ba Joséphine
Joséphine agira ibanga kandi akunda kwigenga, niyo yaba mu muryango w’abantu benshi akunda kugira igihe cya wenyine cyo kwitekerezaho.
Agaragara nk’udakunda kuvuga kubera ko adapfa kwishora mu bintu kandi adapfa kwizera.
Nubwo adapfa kwizera umuntu ngo amugire inshuti, iyo agukunze akakugirira icyizere muba mubaye inshuti magara.
Joséphine ni uwo kwizerwa, yubahiriza inshingano ze kandi iyo akwemereye ikintu aragikora ntabwo asezerana ibyo atazakora.
Agira umutima woroshye cyane, guseka kwe no kurira kwe biba hafi cyane. Josephine nubwo yitonda hari ubwo agira umujinya w’umuranduranzuzi kandi ntabashe kuwuhisha.
Abantu bamukundira ko ari umuntu uzi gutega amatwi no gusesengura agatanga inama nziza.
Inyuma umubona nk’umuntu uhamye ndetse w’ibigango ariko muri we habamo kutigirira icyizere.
Ni umuntu udapfa kurwaragurika , utihanganira abanebwe kandi ukunda gutembera no kumenyana n’inshuti nshya.
Agira ibanga cyane, ntabwo aba ashaka kugira umuntu abwira ibintu bye.


text:
Kamonyi: Inyigisho z’itorero zizafasha urubyiruko kutishora mu biyobyabwenge n’izindi ngeso mbi
Mu gihe bamwe mu rubyiruko bavuga ko hari abishora mu biyobyabwenge babitewe no kwiheba baterwa n’ubushomeri cyangwa ubukene. Abitabiriye Itorero ry’Inkomezabigwi barangije amashuri yisumbuye, barahamya ko inyigisho bahabwa zizabafasha guhangana n’ibyo bibazo.
Itorero ry’inkomezabigwi ryatangiye tariki 5/1/2015, ryitabirwa n’urubyiruko rugera ku 2100. Urwo mu murenge wa Runda rurahamya ko hagiye hagaragara imyitwarire itari myiza kuri bamwe muri bagenzi babo. ngo bakaba babiterwa no kwiheba kubera kubura akazi n’ubukene. Ariko kuri ubu ngo inyigisho bahabwa mu itorero zibafasha kubisohokamo.
Itorero Ngo  ryabafashije kuganira ku kibazo cy’ubushomeri, basobanurirwa ko bashobora gukora Koperative bagakora imishinga y’iterambere maze bakegera Saccos zikabaha inguzanyo. Bigishirijwemo n’indangagaciro zibereye umunyarwanda ku buryo bagiye guharanira kuba intangarugero mu bandi.
Bamwe mu babyeyi barebera imyitwarire y’urubyiruko, bahangayikishijwe n’uburyo umubare w’abanywa ibiyobyabwenge wiyongera. Kamanayo Stanislas aragira ati “urubyiruko rumaze kugera mu mashuri yo hejuru ntabwo ruzi ko akamogi ari akantu kabi kabayobya mu mutweâ€.
Umuyobozi w’akarere ka Kamonyi Rutsinga Jacques, atangaza ko intego z’Itorero ry’igihugu mu rubyiruko ari ukurufasha gukunda igihugu no kugikorera, bakaba bagomba kwirinda ibibangiriza ubuzima kuko igihugu gikeneye abantu bazima.
Aremeza ikibazo cy’ibiyobyabwenge mu rubyiruko kigihari. Ku bw’iyo mpamvu abari mu itorero bakaba batozwa kugira umuco mwiza wo gukunda igihugu. Bakabasobanurira ububi bw’ibiyobyabwenge kuko bigira uruhare mu kubangiriza ubuzima, bikaba byabangamira imibereho ya bo y’ejo hazaza.
Muri iri torero, urubyiruko rwasabwe gukunda umurimo no kutagira akazi basuzugura, bakirinda ababashukisha akazi bakabashora mu ngeso mbi zirimo ubujura n’uburaya.
Marie Josee Uwiringira
Â


text:
Politiki
Min Kaboneka yasobanuye iby’uburenganzira bw’umwana uzavuka nyina yaranze gutwita agatanga ikiraka
Ubumenyi bw’imyororokere bugaragaza ko umwana avuka igihe intangangabo yahuye n’intangagore bikarema igi rigenda rikurira mu nda y’umugore kugeza amezi icyenda ashize umwana akavuka.
Nyamara uko iminsi ishira ikoranabuhanga rikataje, no mu buzima ritera imbere. Kuri ubu mu bihugu byateye imbere uretse ko no mu Rwanda bimwe byahageze, hari abana basigaye bavuka hifashishijwe ikoranabuhanga.
Hari uburyo bwo gufata intangagore bakazihuza n’intangangabo bakazirera mu byuma kugeza zikuze zikavamo umwana.
Hari ubundi buryo bwo kuzifata bakazihuriza mu nda y’undi mugore (mu gihe ny’irintangangore adashaka gutwita cyangwa hari ikibazo gituma atabasha kubyara),agatwita yabyara umwana akamuha abamuhaye ikiraka cyo kubatwitira, bakamwishyura.
Mu kiganiro n’abanyamakuru ku irangamimerere kuri uyu wa Gatanu, Minisitiri w’Ubutegetsi bw’igihugu Francis Kaboneka yabajijwe uko abana bazajya bavuka gutyo mu minsi iri imbere bazajya bandikwa mu bitabo by’irangamimerere, by’umwihariko igihe hagiye kwandika abo bakomokaho.
Minisitiri Kaboneka yavuze ko na Leta izi neza ko ikoranabuhanga ririho ariyo mpamvu bateganyije uko uwo mwana wavutse atyo azajya yandikwa.
Ati “Urugero bafashe intanga zanjye baziteye umugore w’i Rusizi, uwo mugore twabyumvikanyeho.Aba yemera ko ndi papa w’umwana.Ariko wenda uwo mugore yanze gutwita, akodesheje undi ngo amutwitire.”
Yakomeje agira ati ““Ayo masezerano mwagiranye avuga ko uri ku kiraka cy’amezi icyenda, wowe urabyara bakwishyure ubundi uhe umwana nyira we amwandikishe kuko niwe mubyeyi.”
Kaboneka yavuze ko nta kwibeshya kuzabaho kuko nyir’intanga azaba azwi n’uwahawe ikiraka cyo gutwita akaba azwi.
Mu mwaka wa 2015 nibwo bwa mbere mu Rwanda havutse abana babiri b’impanga, bavutse hifashishijwe ikoranabuhanga ryo guhuriza mu byuma byabugenewe intangangabo n’igi ry’umugore, kubera ko ba nyina bafite ibibazo bidashobora gutuma babyara bisanzwe.


text:
Kugira ngo urugo rwubakwe rukomere, buri mugabo cyangwa umugore hari ibyo akenera kugira ngo yishime bitandukanye cyane n’ibyo undi mugabo cyangwa umugore runaka ashobora gukenera. Umugabo cyangwa se umugore, aba akeneye gushimishwa n’umukunzi we mu buryo bwinshi butandukanye utitaye ku myaka ye, ubwoko bwe, urwego abarirwamo cyangwa imbamutima ze.
Ese iryo banga ni irihe?
Dore ibanga riri mu bintu bitanu by’ingenzi wakorera umukunzi wawe bikamunyura umutima ibihe byose, mwaba muri kumwe cyangwa mutari kumwe.
Ibyo bintu bitanu wakora ukamera nk’umutwaye umutima ni ibi bikurikira:
1. icyubahiro
Intwaro mu rukundo ni nyinshi cyane ushobora kwifashisha mu buryo bwo kwiyegurira umukunzi wawe.
Icyubahiro ni kimwe mu ntwaro z’urukundo umuntu ashobora gutsindisha uwo bari kumwe akamwiyegurira ubuziraherezo.
Umugabo cyangwa umugore wese aba ashaka icyubahiro giturutse ku mukunzi we, kabone nubwo waba utamukunda akeneye ko umuha icyubahiro cye ibihe byose.
Icyubahiro umugabo aba akeneyeho nuko wamuha agaciro ndetse ako gaciro umuhaye ukamenya ko hari icyo kavuze.
2. Kumenya gushimira
Gushimirwa ni ireme ry’urukundo kandi umugabo wese aba arikeneye mu rukundo rwanyu kugira ngo rubashe kurushaho gushinga imizi.
Abagabo akenshi bakunda umuntu ubashimira kabone nubwo kaba ari akantu gato. Mu gikorwa habamo gushimira, iyo ukora akazi udashimwa ugeraho ukakareka ugashaka uburyo wabona akandi kakunyuze kandi kagushimisha.
Gushimira umukunzi wawe ntako bisa kuko bimwereka ko ibyo agukorera nawe bigushimisha ataba ameze nk’umuntu ucurangira abahetsi.
3. Kumuba hafi umukunzi
Nkuko byagiye bigaragara mu bushakashatsi butandukanye bwagiye bukorwa, abagabo benshi baba bashaka gukora imibonano mpuzabitsina cyane kurusha ibindi, ariko ngo ibyo sibyo by’ingenzi byatuma yishima cyane mu rukundo mufitanye.
Ahubwo aba akeneye ko wamuhora iruhande umwitaho mu buryo butandukanye kuko ngo bimugusha neza kurusha uko yakarinze kubikwibwirira.
Buri mugabo akunda ko umukunzi we yamuba hafi, amukorakora ahantu hose hashoboka kuko biramunezeza cyane bigatuma yumva ameze nk’aho ari mu ijuru rya kabiri.
4. Kudahemukira umukunzi wawe
Ubudahemuka ni ikintu cy’ingenzi mu rukundo kuko ngo umutima mwiza ari udahemuka kandi uwiteka ngo aranawishimira.
Umukunzi wawe ntiyifuza ko waba umuhemu kuri we ubundi warangiza ntubimubwire, dore ibanga wakoresha nuko udashobora kumuca inyuma ngo uryamane n’undi mugabo atari we.
Urukundo rutagira ubuhemu n’umutima w’uburyarya ruba ari urukundo rukomeye cyane, ntirushobora gusenyuka nubwo habaho irengayobora.
5. Kwigira ntibindeba
Abagabo benshi bakunze gushimishwa n’utuntu tudafatika, niyo mpamvu gushimisha umugabo atari ibintu bigoranye cyane
Ikintu gikurura umugabo ntabwo kigoranye kandi iyo uharaniye kwishimisha we ukamwihorera ntabwo bimushimisha habe na gato.
Haranira kuba ibyishimo by’umukunzi wawe, kuko nawe azagerageza uko ashoboye kose akaba uwo umutima wawe wishimira.


text:
Rutabana usanzwe ari umurezi mu ishuri rya College Inyemeramihigo i Gisenyi, avuga uko yamenye iyi poromosiyo imugize umukire, yagize ati "Namenye ibijyanye n’iyi poromosiyo ya "Ba Miliyoneri’ biciye kuri radio, ndetse hari ubutumwa bugufi Tigo yanyoherereje bumbwira ko nakohereza ijambo TIGO mu nyuguti nkuru kuri 155 cyangwa nkakanda *155# nkaba nihesheje amahirwe yo gutsindira amafaranga agera muri miliyoni eshanu ku munsi, nuko nguko nanjye nahise ntangira kuyikinamo."
"Ikindi kandi buri gihe uko noherezaga ubutumwa kuri 155 nahitaga mbona iminota ibiri y’ubuntu yo guhamagara ndetse na SMS eshatu. Bakimara kumpamagara nijoro ibyishimo byaransaze ndetse njye na mugenzi wanjye twari turi kumwe twabanje kugira ngo barambeshye, ariko mbonye abandi bantu tuziranye batangiye kumpamagara babimbaza nishima kurushaho kuko nahise numva ko ari byo."
Rutabana avuga ko aya mafaranga azayinjiza mu mushinga asanzwe akora wo gucuruza amacumbi aciriritse.
"Ubuyobozi bwa Tigo ndabushimira ko bwatekereje guteza imbere abanyarwanda bose muri rusange bubagezaho amafaranga ahagije yabafasha kwiteza imbere mu buryo butandukanye. Nkanjye ubu ngiye kuba nabasha guteza imbere ubucuruzi bwanjye mu buryo butunguranye ntatekerezaga ko bwabaho rwose."
Avuga kandi ko yari amaze icyumweru akina muri iyi poromosiyo, akagira inama buri wese yo kuyitabira, kuko yaje ari amahirwe adaheza umuntu n’umwe kandi adafite icyo agendeyeho.
Ati"Umufatabuguzi wese wa Tigo namushishikariza kubyizera agakomeza kugerageza amahirwe ye akina inshuro zose ashoboye kuko wabona ejo ari we amahirwe asekeye."
Rutabana yemeza ko intego afite ari ugukomeza gukina muri iyi poromosiyo mu rwego rwo kwegukana miliyoni icumi, kandi ngo nk’umuntu uzwi mu gace atuyemo, azakomeza gushishikariza abantu gukina inshuro zose bashoboye kugira ngo nabo bazabashe kugira ayo mahirwe.


text:
Kuki Abayarwanda batazi uko ishuri rimera baruta ubwinshi abari mu kazi ?
Minisiteri y’imari n’igenamigambi n’ikigo cy’igihugu cy’ibarurishamibare (NISR) basobanuye impamvu abanyarwanda bize kaminuza bakiri bake mu kazi ugereranyije n’abatarakandagiye mu ishuri na rimwe, izi nzego zemeza ko ibi biterwa n’impamvu nyinshi ariko kandi ngo hari n’ingamba zafatiwe iki kibazo.
Ubushakashatsi bw’ikigpo cy’igihugu cy’ibarurishamibare ku birebana n’akazi mu Rwanda bwashyizwe ahagaragara ku wa 09 Nzeri 2017 bwerekanye ko abantu 6% aribo bize kaminuza babarwa mu bafite akazi mu gihe abatarakandagiye mu ishuri bihariye 50% by’abafite akazi.
Asobanura imiterere y’iki kibazio, Murangwa Yusuf uyobora NISR yagize ati “Mu bukungu haba harimo imirimo itandukanye, habamo imirimo isaba kuba umuntu yarize kaminuza ariko hari n’indi myinshi idasaba abize kaminuza kandi yose ifatwa nk’akazi, rero mu ibarurishamibare twe turayibara. Muri bene iyo mirimo harimo kuba umuntu yacuruza mu masoko, ubuhinzi n’ibindi. Abo bose rero iyo ubateranyirije hamwe nibyo bizana ko abize kaminuza bafite akazi ari bo bake.”
Mu bindi bifatwa nk’impamvu ishobora gutuma abize kaminuza baba bake mu bafite akazi nyamara bakanaba benshi mu bugarijwe n’ubushomeri harimo n’uko hakiri bamwe basuzugura akazi aho usanga umuntu warangije kaminuza atiyumvisha kuba yakora nk’ubuhinzi cyangwa akandi kazi gaciriritse gusa ibi biri mu byo leta y’u Rwanda ikomeza gushishikariza abarangije kaminuza kugirango barenge bene iyo myumvire.
Kudakoresha abantu bize kaminuza mu mirimo myinshi bigaruka kandi mu biteza ingaruka mu mirimo imwe n’imwe kuko bituma hataboneka abahanga benshi muri bene iyo mirimo bityo ngo akazi karusheho kunoga kanatange umusaruro ukwiye.
Asobanura icyo leta ikora mu guhangana n’iki kibazo cyo kugira abarangije kaminuza benshi bugarijwe n’ubushomeri, minisitiri w’imari n’igenamigambi, Gatete Claver yashimangiye ko leta izakomeza kubafasha binyuze muri gahunda yo kubaha amahugurwa,
Gatete ati “Kuri icyo hari ya gahunda dufite ya leta yo gushakira abantu akazi (national employment Program) ni gahunda ibafasha kuko iyouvuye muri kaminuza uba hakiri ibindi byinshio ugikeneye, uba ugomba gushaka amafaranga uzatangiriraho, ukamenya uko akazi gakora, kumenya kwiga umushinga. Ikindi ni uko iyo uvuye muri kaminuza uba ufite ibyo wize ariko tugomba no kugutoza kugorango turebe ko ibyo wize bihuye n’isoko ry’umurimo, icyo gihe rero hari inyigisho zindi zitangwa n’iyo gahunda zigufasha. Hari gahunda nyinshi za leta zashyizweho kugirango nk’abo bantu bose barangiza babanze bimenyereze noneho bazajye mu kazi babimenyereye ndetse n’uzajya kwikorera kugiti cye nawe azabe azi uko bikorwa.”
Ubushakashatsi bw’ikigo cy’igihugu cy’ibarurishamibare bwerekanye ko mu Rwanda abantu bize kaminuza bafite akazi ari 6% by’abafite akazi bose mu gihugu, mu gihe abatarakandagiye mu ishuri bafite akazi bonyine bafite 50% by’abanyarwanda bafite akazi. Abandi bantu 10% by’abafite akazi mu Rwanda ni gusa ni bo bize amashuri yisumbuye, 6% ni bo bize nibura icyiciro cya mbere cy’amashuri yisumbuye, naho 29% bize amashuri abanza gusa.
SRC: Imvaho Nshya
KANDA HANO Ukunde kandi ukurikire APV ku mbuga nkoranya mbaga nka Facebook na Twitter


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
samedi 1 janvier 2011
उमुगाबो न'उमुगोरे
Umugabo akunda ibitandukanye n’ibyo umugore akunda, umwe yifuza ko undi akora ibyo nawe akora, nyamara ntibishoboka. Gutegana amatwi bikagora.
}Umwe mu bashakanye atekereza ko mugenzi we nawe azitwara uko nawe yitwara
}Ukwezi kwa buki hamwe n’igihe cyo kurambagizanya birangira umugabo yita ku mugore cyane, ndetse n’umugore amwereka ko yishimiye cyane ibyo amukorera byose. Iyo bishize, agirango ntakimukunda!
}Iyo umugabo cyangwa umugore amaze kumenya aho atandukaniye na mugenzi we, cyane cyane mu byo bakunda n’ibyo banga, icyo gihe biba bitangiye kugenda neza.
}Umwe mu bashakanye atekereza ko mugenzi we nawe azitwara uko nawe yitwara
}Ukwezi kwa buki hamwe n’igihe cyo kurambagizanya birangira umugabo yita ku mugore cyane, ndetse n’umugore amwereka ko yishimiye cyane ibyo amukorera byose. Iyo bishize, agirango ntakimukunda!
}Iyo umugabo cyangwa umugore amaze kumenya aho atandukaniye na mugenzi we, cyane cyane mu byo bakunda n’ibyo banga, icyo gihe biba bitangiye kugenda neza.
Inscription à : Publier les commentaires (Atom)


text:
@Gahakwa: Papa ntabwo yapfukamye asenga ishusho, yapfukamye asingiza (autrement avuga ibigwi ) 'Umutoni w'Imana. None wowe niba wanga uwo Imana yahisemo uyibeshya ko uyikunda ute? None se niyo itazi guhitamo ku buryo yari kuvukira mu bwandu bwa muntu? Mu by'ukuri uretse na Nyina w'Imana, n'umubyeyi w'umutegetsi w'ubuyobozi mu isi ahabwa icyubahiro kiruse icyo umubyeyi wundi isanzwe. Rero sinjya numva icyo wangira Bikira Maria kandi uvuga ko ukunda uwo yabyaye. Ariko ujya usoma muri Yohani 18:25-26?
Charles - 7/02/2018 saa 11:54


text:
Reka
tubanze twibukiranye Sodomu na Gomora icyo aricyo mu bitabo bitunganye
bikoreshwa n’abemera ijuru ( Abayahudi, abakirisitu n’ abayisilamu). Muri
Bibiliya Itunganye, mu gitabo cy’Itangiriro dusomamo ko Imana yaremye abantu
ikabaha umudendezo mu busitani bwa Edeni. Ariko uko bagendaga bororoka niko
bagiye barushaho kuba abanyabyaha.
Ibi
byaha byatumye Imana ibahana kenshi ariko ibihano bizwi cyane ni ibyahawe
imijyi ya Sodomu na Gomora aho Imana yahanishije abaturage b’iyi mijyi
kubatwikisha umuriro( Mazuku)(Itangiriro 19:1-29).Ikindi gihano ni igihe cya
Nowa, Imana yicishije abantu umwuzure nyuma y’imvura yaguye iminsi 40.( Itangiriro
6; 7; 8).
Ni
ukubera iki tuvuga ko U Rwanda rugeze aha Sodomu na Gomora?
Mu gihe
imijyi ituranye na Sodomu na Gomora yari itekanye abantu bubaha Imana kandi babaho
mu buzima busanzwe bafatanya banubahana, muri Sodomu na Gomora ho byari
ibicika: hari ugusesagura gukabije, ubusambanyi kugeza aho abagabo baryamana
n’abandi- babandi mu Rwanda ubu bita abatinganyi. Si ibi gusa , kuko abaturage b’iyi mijyi bari
bafite n’ivangura rikabije ku buryo batahwemaga kwereka Loti umuvandimwe wa
Abraham ko ari umuvantara agomba guhorana ipfunwe imbere yabo.
Urugomo
rwabo rwatumye bashaka no kwica abamalayika 3 bari batumwe n’Imana gusaba
umukiranutsi Loti n’umuryango we ngo bahunge bave muri iyi mijyi mbere yo
kuyisenya; abaturage kuva ku mwana kugeza ku musaza bateye inzu ya Loti
kugirango batsindemo aba bamalayika Imana ikinga akaboko kuko yabateye ubuhumyi
bakabura umuryango w’inzu, Loti n’umuryango we n’abamalayika bakabacika!
Mu
Rwanda rero naho ibyaho ubu bimeze nk’ibyo muri Sodomu na Gomora kubera ibi
bimenyetso bikurikira:
1.
Isesagura n’isahura rikorwa n’umuryango wa Kagame na FPR mu gihe
ubukene bwugarije ba Ngofero mu mijyi no mu byaro.
Urubuga
igihe.com ruherutse gushyira hanze inyandiko yerekana abaperezida ngo bahembwa
menshi kurusha abandi ku isi. Abantu benshi batangajwe no kutabona izina rya
Pawulo Kagame riza kuri urwo rutonde rw’abo bayobozi 10 bahembwa akayabo ku
isi.
Impamvu
nta yindi ni uko bashingiraga ko Kagame Pawulo bivugwa ko ahembwa miliyoni
makumyabiri n’eshanu z’amanyarwanda(25,000,000 FRW) ku kwezi, uyu ngo atariwo mushahara we w’ukuri urebye
ibindi bintu bitabarika bimujugunywaho
bikosha akayabo k’amadolari buri manywa n’ijoro. Kagame niwe muperezida wa
mbere ku isi uhora mu ngendo hanze y’igihugu cye. Ibi bikaba bitwara akayabo
kuko aho agiye hose agomba kujyana n’abamugaragiye bari hafi 100!(abashinzwe
umutekano, amabanga,n’ibindi ). Ukuntu ahora mu ngendo muri USA, umuntu yavuga
ko Perezidanzi y’u Rwanda yimukiye muri kiriya gihugu!!!!!:
Kagame
uva mu gahugu gakennye arakora ibi mu gihe hari abaperezida bayobora ibihugu
byifite barangiza manada 2 batarakandagiza ikirenge cyabo mu mahanga kugirango
badasesagura umutungo w’igihugu. Aha twatanga urugero rw’uwahoze ari perezida
wa Ghana John Kufuor warangije manda 2 asotse rimwe gusa mu gihugu; yayoboye
Ghana kuva muri 2001 kugeza muri 2009. Ni gake twumva ngo abaperezida b’ibihugu
duturanye basokeye mu mahanga nka Kagame Pawulo abantu benshi ubu basigaye
barahimbye «umwana w’ikirara». Igihe
Perezida Kikwete yajyaga kwibagisha muri Prostate umwaka ushize wa 2014, ibiro
bye byamenyesheje abaturage aho agiye, ikimujyanye,umusimbuye, n’igihe
azagarukira.
Abaturage
kandi bakomeje kugezwaho amakuru umunsi ku wundi kuri uru rugendo rwa Perezida
Kikwete. Mu Rwanda ho si uko bimeze, nta gihe abaturage babwirwa aho Kagame
agiye n’ikiba kimugenza mu ngendo zisigaye ziruta iz’umwarabu Ibn
Batouta.Iri sesagura rya kagame riruta iryo muri Sodomu na Gomora
muri Shikama tukaba tutarahwemye kuryamagana mu nyandiko zacu zinyuranye( 1304 – 1368).
Igiteye
inkeke kurusha ho ni uko muri iri sesagura, Kagame n’Agatsiko ke basanze ari byiza ko batangira no kwigisha
abana babo uko bagomba kubaho nk’abana bo muri Sodomu na Gomora nkuko
twabibonye hejuru ntacyo ababyeyi b’iyi mijyi bakingaga abana babo, yewe ngo
n’igihe bahuruye bajya kwica abamalayika nabo bari bahari!
Ni muri
uru rwego rwo gutegura abana uko isesagura n’umurengwe bikorwa, ubu abana
b’indobanure bava mu Gatsiko bayobowe na mwene Habineza Yozefu- umwe mu bagize
Agatsiko- bariho bazenguruka Leta Zunze Ubumwe z’ Amerika ngo aho bagomba
gusura kaminuza mirongo itanu n’imwe (51 )mu mezi abiri biga kuvuga neza nka ba
se kugirango bazaze kubasimbura igihe bazaba bashaka nabo gutembera nka Kagame
dore ko atari ukubasimbura burundu kuko ngo bazatageka kugeza igihe isi
izashirira kugirango imvura itabura mu gihugu, n’imbyeyi ntizikamwe atubutse
n’imyaka ikarumba! Hahahahahaha!
Igiteye
agahinda kurushaho gishobora no kurakaza Imana nkuko byagenze kuri Sodomu na
Gomora ni uko mu gihe aba bana b’indobanure bariho bangatwa mu mafranga ya bene
Ngofero, hari abari muri Kaminuza y’u Rwanda batagira aho barara, icyo kurya,
ndetse batagira n’aho bituma! Uwandika ibi muri Shikama arakumenyesha ko yabaye
umwarimu imyaka irenga 2 muri Kaminuza
Nkuru y’u Rwanda, muri Ishami ry’imbonezamubano n’Itangazamakuru(FAMSS) kuva
muri 2007-2009.
Iri
shami rifite abanyeshuri n’abarimu barenga 2000 barihuriramo buri munsi; nta
bwiherero na bumwe buhari! Abashyitsi bahaje baturutse mu zindi kaminuza zo
hanze barangirwa kujya kwituma muri Hotel Ibis cyangwa Faucon ziri muri m 300!
Muri Shikama turasanga amafaranga ariho atagaguzwa kuri aba bana b’indobanure,
Agatsiko kigomweho umunsi umwe gusa, hashobora kubakwa ubwiherero muri FAMSS
bene Ngofero byibura bakabona ubwiherero.
2. Imishahara y’umurengera ku bakozi b’agatsiko mu gihe abandi bahembwa
urusenda:
Mu gihe umwarimu wigisha mu mashuri abanza ahembwa urusenda rungana na
54,000FRW, ndasubiramo (54,000FRW); dore abenshi banganya nawe impamyabumenyi
cyangwa ayirusha ayo bakuka mu biro byo kwa Pawulo Kagame. (Official Gazette nº Special of 14/07/2012 )
-
1.
Directeur of cabinet in the office of the President: 2,304,540FRW
-
15.
Directeur General : First Lady office(ndlr: umuyobozi
mukuru mu biro by’umugore wa Kagame pawulo, Nyiramongi Janeti): 1,352,972FRW
Umuntu yakwibaza ukuntu umugore
wa Perezida agira ibiro muri perezidansi, kandi hari n’ibindi byinshi afite mu
gihugu byinjizwamo akayabo gatangwa n’abagiraneza ngo gafashe ba Ngofero ahita
asahurira hanze, urugero ni : Imbuto
Foundation!
-
Abakozi
bakora akazi kagombye guharirwa umuntu umwe mu rwego rw’isesagura gahabwa
batatu:
·
40.
Director of audiences: 980,010 Frw
·
41.
Director of visits :
980,010 Frw
·
42.
Director of ceremoniies: 980,010 Frw
3.
Akayabo gasesagurwa muri
za Rwanda deyi ( Rwanda Day)
Kuva muri 2011, Kagame
Pawulo n’Agatsiko ke bihaye gahunda bise Rwanda Deyi (Rwanda Day) yo gusesagura amafranga
ava mu cyuya cya ba Ngofero, iri sesagura rikaba rikorerwa mu mijyi ikomeye yo
hirya no hino ku isi ahaheruka hakaba ari mu Buholandi bibera umunsi wa none ku
itariki ya 3 Ukwakira 2015 Shikama iriho ibagezaho iyi nyandiko.
Muri izi nama Kagame
ahagurukana I Kigali abakozi bakuru mu biro bye, abo muri za Minisiteri,
Abacuruzi benshi mu gihugu barenga 400, tutibagiwe n’abahanzi . Aba bose bahura
n’abandi bana b’indobanure biga hirya no hino ku isi, maze bakararika
n’abanyamahanga babarirwa ku mitwe y’intoki, bose bagakabakaba ibihumbi
bitatu(3000).
Aba
bose bacumbikirwa mu mahoteli akomeye kandi bakanagaburirwa nayo ku mafaranga
ya Leta y’u Rwanda yagombye gufasha abakene, cyane cyane mu kurwanya SIDA na
Malariya ubu yabaye icyorezo cyoreka imbaga mu gihugu kubera ko ayari kugura
inzitiramamibu yagiye atikirira mu bisa na Rwanda Deyi!. Nta gihugu na kimwe
cyo ku isi cyari cyakora aka kandare usibye u Rwanda ruyoborwa nkuko Sodomu na
Gomora Zayoborwaga! Reba uko amafaranga y’izi Rwanda Deyi asahurwa akoherezwa
mu mahanga bikitwa ko abajura bibye u Rwanda! Kanda aha urebe aho byavuye
4.
Gusura abana ba Kagame
Pawulo muri USA nabyo bitangwaho akayabo kava muri ba Ngofero
Abana ba Kagame, bagiye
boherezwa muri USA gukomeza amashuri yabo bakirangiza amashuri abanza. Aba bana iyo basuwe n’umwe mu babyeyi babo,
se cyangwa nyina ubabyara ahita ajya muri kaminuza runaka ngo gutanga amasomo
ariko ikiba kigamijwe ni ukugirango izi ngendo z’urudaca zo muri USA zibone
ibisobanuro; maze umunsi uyu muryango wabajijwe iby’aya mafaranga bazavuge ko
babaga bari mu butumwa bwa Leta! Hahahahha!, ngo ubwenge bwari bwiza ni uko
bwamenywe na bose!
Umuntu akaba yakwibaza aha
impamvu Kagame uvuga ko yaje acura inkumbi kubera ko Abahutu bari baramuhejeje
hanze; ni iyihe mpamvu ubu ituma aheza abana be mu buhungiro kandi afite
igihugu, ari perezida akaba yica agakiza? Igitangaje ni uko aya mashuri biga no
mu Rwanda ahari n’ibyo biga bikaba Bihari. Ange ngo wiga ibijyanye na politike,
no mu Rwanda birahari hafi yo muri za kaminuza zose.Ngiryo rya sesagura rya
Sodomu na Gomora urebye ryatangiriye hejuru igihe igihugu kibohozwa, maze
Abagore : muka Kagame, muka Nyamwasa na muka Rujigiro bagashinga ishuri ry’abana
b’indobanure – Green Hills College-ubu
muka Kagame yifunze kuva aho Kayumba na Rujugiro batereye umurongo w’icyama.
Umuhanzi
yararirimbye ati: « tout le monde est
coupable» tugenekereje mu kinyarwanda bikaba bishaka kuvuga ngo «
buri wese ari mu makosa». Iyi ndirimbo ikaba ihabanye n’ibyo twirirwa
twandika ku mbuga ko ibi byose birimo bikorwa n’Agatsiko mu gihugu cyacu no mu
karere bigomba kubazwa ko konyine na Kagame ugahagarariye. Muby’ukuri, Kagame
Pawulo yagizwe icyo aricyo natwe abanyarwanda.
Majoro
Higiro Robert aherutse kubwira Radiyo Ijwi rya Amerika ubwo yari avuye gutanga
ubuhamya ku bwicanyi bwa Kagame muri Gongres ya USA. Yasubizaga ikibazo yari
abajijwe ku mirambo yo muri Rweru yemezaga ko ari Kagame uyoherezayo ati :
“ Ndabizi ni Kagame
waboherejeyo amaze kubica, ndiho
ndabyemeza kuko iriya rejime nitwe twayubatse tuzi uko ikora”.
Musonera
Yonathan nawe yemeza ko Kagame ari impyisi baje bahetse bakaba baryijugunye
hasi ngo uzayiyegereza azabona ishyano.
“ Kagame
ni impyisi, twe twarayipakuruye, uzemera kuyiheka azabage yifashe”
Abanyarwanda
bemeye guheka impyisi Kagame barushaho kuboneza inzira ya Sodomu na Gomora!
Amagambo avuzwe hejuru na
Musonera na Higiro ateye ubwoba kuko atweereka ko baha Kagame kwicara mu
Rugwiro bari bazi ububi bwe; ko ari umwicanyi ruharwa akaba akunda gusarura aho
atabibye nk’impyisi kandi nta mutima w’impuhwe atari ateze kugirira
abanyarwanda kuko icyo Impyisi ipfana n’intama nta kindi usibye kuyirya!
Kagame Pawulo we yivugira ko ngo
abanyarwanda ari abana beza; ibi akenshi abihera ko abicira bakamusekera
ntibahorere ababo, akabafungira ubusa bakamwita murumuna wa Yezu, akabicisha
inzara bakamubyinira ngo bamwereke ko bahaze, agaheza ababo mu mashyamba
bakamutaka bataraka bamubwira ko yazanye amahoro! Nyamara uyu mugabo agomba
kuba yibeshya kubo yita abana beza, kuko umunsi bamweretse indi sura
atazasobanukirwa nkuko byagendekeye Ndahindurwa Yohani Batisita muri 1959.
Ikibabaje ni uko ubu nyuma yo
kumanjirirwa, bakabura ayo bacira n’ayo bamira, ubu abanyarwanda benshi bariho
biyahura mu buryo butandukanye nkuko byakorwaga muri Sodomu na Gomora aho
twavuze ko iyi mijyi yakorerwagamo amabi menshi kugeza aho abagabo basambana
n’abandi bagabo-sodomie mu gifransa
cyangwa Taluwiti mu cyarabu-. Uku kwiheba kugeza ubwo abaturage biyanze
bakishora mu mabi turi bubone hasi aha, ni uko iyi mpyisi bahekeshejwe
yabatangatanze hose bakaba nta kundi babigenza usibye kwiyahura gahoro gahoro
mbere yuko ibatanyaguza. Dore bumwe mu bwiyahuzi abanyarwanda ubu bishoyemo :
1.
Uburaya
buravuza ubuhuha mu rubyiruko ku buryo bwageze no muri kaminuza kuko amafranga
yo guhanga imirimo cyangwa gutunga abanyeshuri asesagurwa na Kagame n’umuryango
we na FPR nkuko twabibonye hejuru.kanda aha urebe aho byavuye
2. Imyifatire
idahwitse ku gitsina gore , nyuma y’aho inkuru z’abapfubuzi zibaye rumomo, ubu
noneho ngo abagore n’abakobwa basigaye bagenda nta makariso bambaye. Mu Rwanda
rwa Kagameibi bo babyita kwihesha agaciro!
kanda aha urebe aho byavuye
3. Ubucuruzi
bw’ibiyobyabwenge byinshi hirya no hino mu gihugu bisigaye byitwa kwihangira
imirimo: urumogi na Kanyanga ubu basigaye bita MURITURE( mwice vuba )Kanda aha urebe aho byavuye
5.
Kwemera
gusinyira Kagame ngo azategeke u Rwanda kugeza igihe isi izashirira nabwo ni
ubwiyahuzi kuko ni nko kwita mu kizenga
utazi koga. Ibi byatumye Sodomu na Gomora barimbuka kuko abaturage b’aho ntibamenye
kwitorera abayobozi babaganisha mu nzira nziza. Gusinyira umwicanyi n’umujura
ngo akomeze aguhekure anagusahure nabwo ni ubwiyahuzi nk’ubundi bwose tubonye
hejuru.Reba hano abo aheruka kwisasira!
Uwavuga amabi
akorerwa mu Rwanda rwa Kagame na FPR bwakwira bugacya; aho mazuku Imana
yatwikishije Sodomu na Gomora umuntu ntiyavuga ko ari icyorezo cya SIDA ubu
cyugarije u Rwanda aho 51% by’indaya barwaye iki cyorezo nkuko umwe mu bayobozi
ba Kigali aherutse kubitangariza radiyo Ijwi rya Amarika?
Umwanzuro:
Twasoza iyi nyandiko twibaza ibi bikurikira:
1.Ko muri Sodomu na Gomora Imana
yazigamye ubuzima bwa Loti n’umuryango we, mu Rwanda ho hazarokoka nde? Ku bihe
bikorwa byiza bizaba byamuranze nka Loti mu gihe twese dukomera amashyi ingoma
y’ibinywamaraso?
2. Ese aho abahekesheje
abanyarwanda impyisi bazi ububi bwayo, ntibakwiye guhaguruka bagahagarara
bagafatanya n’abo bayihekesheje kuyitura hatarabaho ubwiyahuzi bw’ikivunge nkuko
byatangiye?
3. Abanyarwanda bo se kuki bemera
kuyoborwa na Sekibi ibajyana mu nzira mbi yo kurimbuka nkuko byagendekeye
abaturage ba Sodomu na Gomora? Aho umunsi wo guhititamo urupfu n’ubugingo si
uyu? Ni ukuvuga gusezerera Sekibi cyangwa kwemera kurimbuka.
Ku
bushake n’umuhate byacu twese: Abahutu, Abatwa n’Abatutsi, Uhoraho Imana yacu
izaturinda kurimbuka nka Sodomu na Gomora.
NKUSI Yozefu
shikamaye.blogspot.no
Muzamenya ukuri maze kubabohore


text:
Abiganjemo urubyiruko rwari rwarasaritswe n’ibiyobyabwenge ruri kugororwa rwasabye Nyampinga w’u Rwanda ko yabakorera ubuvugizi ku bantu bikorero ku giti cyabo bakabaha akazi mu gihe baba barangije amasomo muri iki kigo kuko bakunda guhura n’imbogamizi zo kutizerwa n’abakoresha iyo barangije amasomo ku bw’uko hari abakomeza kubarebera mu ndorerwamo y’ingeso mbi zirimo ubujura.
Uru rubyiruko ruri kugororerwa ku kirwa cya Iwawa rwishimiye ko Nyampinga yemeye kurusura ndetse akabasangiza inama zubaka. Mu byo bishimiye ku isonga harimo kuba Iradukunda Elsa yemeye kuzakorana na bo bya hafi ndetse akaba umuvugizi mu kubavuganira kugira ngo bazabone akazi mu buryo bworoshye.
Sibomana Emmanuel wavuze mu izina rya bagenzi be bari kugororerwa kuri iki kirwa yagize ati “Turamusaba ubuvugizi kubera ko mu Rwanda hari amakompanyi akomeye atanga akazi twifuza gukoramo ariko iyo ubahaye certificate yatangiwe mu kigo cya Iwawa biba ari ikibazo. Ntabwo ikwiye guhabwa akato ngo babone ko ari iy’umuntu wananiranye kuko turashoboye kandi turashobotse.”
Iki kibazo uru rubyuruko rugaragaza ko cyabaye imbogamizi zo kwiteza imbere kuri Umuhoza Omar, umwe mu barangije amasomo y’ububaji muri iki kigo. Mu buhamya yatanze yagaragaje uburyo yagiye atizerwa n’abantu mu minsi ya mbere, nyuma yaho avuye muri iki kigo.
Yagize ati “Nasabye Miss Rwanda ubuvugizi kuko iyo uvuye hano nta cyizere, baba bavuga ko ujijisha kandi byambayeho nanjyee nkiva hano natinyaga kubivuga ko navuye Iwawa nkeka ko ntawampa akazi.”
Nyampinga w’u Rwanda Iradukunda Elsa yemereye uru rubyiruko ko agiye gukoresha imbaraga n’izina afite akabakorera ubuvigizi mu nzego zitandukanye bityo icyifuzo cyabo kigashyirwa mu bikorwa.
Yagize ati “Mbemereye ubuvugizi kuko umuyobozi wanyu yambwiye ko iyo mutwaye certificate zanditseho Iwawa banga kubaha akazi bitwaje ko mufite imico itari myiza bigatuma musubira muri bwa buzima mwari murimo kubera kwiheba […] mbemereye ko nzabagerera aho mutabasha kwigerera.”
Miss Elsa yabasabye ko nibasoza amasomo yabo muri iki kigo bakagera hanze, bagomba kwitandukanya n’ibiyobyabwenge ntibongere kubyijandikamo, bagaharanira kwiteze imbere.
Nyiramongi Odette wari mu kanama nkemurampaka ka Miss Rwanda 2017 ubwo Miss Elsa yiyamamarizaga i Rubavu, yasigiye uru rubyiruko inkunga y’amafaranga ibihumbi 600 azagurwamo inka izajya ibakamirwa aba basore bari kugororerwa ku kirwa cya Iwawa.


text:
IKINTU KIMWE KIZATUMA IMIBIRI YA BISHWE IBONEKA NTAKINDI URETSE IBIHANO KUHAVUGA BARABYANZE NIKI AHANTU HAZAJYA HAVUGWA URETSE UWATANZE AMAKURU ABANDI BOSE BAKUZE, BARI BATUYE AHO MULI GENOCIDE BAJYE BAFATWA BAKATIRWE NIBA ATALI BO BABISHE, BABUZWA NIKI KUHAVUGA! ! !NKUYU NTIYARI WENYINE NAVUGE ABANDI BARI KUMWE KANDI ARABAZI BATAFUNZWE NABANDI BATUYE AHO NIBIBA MUZAREBA,KO HOSE ITABONEKA ATARIBYO HAZABONEKA MIKE EREGA BARAHAZI BARABIBONYE, NIBO BYIHASHYIZE AHANDI NIBO BABISHE ABATARISHE NABO BARAHARI ALIKO NTIBARI BIKINGIRANYE, NTIBAHIGWAGA!
Imana ibakire disi
Imana ibakure disi
imana ibakire gusa birababaje harya ngo ibikundanye birajyana nibigendere baruhukire mumahoro
yoooo birababajepe imana ibakire mubayo imiryango yabo nikomezevkwihangana.


text:
Ubusanzwe iyo umuntu ashaka kwambara neza atekereza ku myenda n’inkweto gusa, ariko burya isakoshi nayo igira uruhare runini mu gutuma ugaragara ko wambaye neza.
Mu minsi isoza icyumweru haba hari ibikorwa byinshi bifasha abantu kuruhuka mu mutwe ,dore ko haba hari abamaze icyumweru bataruhuka, bikaba byiza rero iyo usokanye n’umuryango wawe umukunzi cyangwa inshuti mugafatanya kwishima, bikaba akarusho iyo wambaye neza ukwitwaza n’isakoshi nziza.
Iyi sakoshi iberanye no kuyisokana kuko iri mu rugero, si nini cyane kandi si gato ku buryo ushobora gutwaramo udukoresho twagufasha mu gihe wasohotse nka maquillage, umupira wimbeho n’umutaka dore ko ari mu gihe cy’imvura .
Usibye kuba ifite akamaro ko kukorohereza gutwara ibintu iyi sakoshi igaragara neza kandi igatuma urimba biruseho.
Isakoshi yo gusohokana
Ubusanzwe iyo umuntu ashaka kwambara neza atekereza ku myenda n’inkweto gusa, ariko burya isakoshi nayo igira uruhare runini mu gutuma ugaragara ko wambaye neza.


text:
Nyuma y’inkuru twabagejejeho irebana
n’ukuntu mu Rwanda hafashwe icyemezo kigayitse cyo gutaburura intwari ya
Demukarasi MBONYUMUTWA Dominiko, twifuje no kubagezaho ubuzima bwa MBONYUMUTWA
Dominiko uwo ariwe mu magambo arambuye kandi mu nyandiko yanditse mu
kinyarwanda cyoroshye kandi cyumvikana ku buryo buri wese yayisoma aho yaba ari
hose akayumva bitamugoye.
Kubera ukuntu SHIKAMA duha agaciro
ntagereranywa abasomyi bacu, duhisemo kuyibagezaho mu kinyarwanda kuko nta
gihamya ndakuka dufite yatwemeza ko abasomyi bose ba SHIKAMA bashobora kumva
igifaransa, igiswayire n’icyongereza bitabagoye.
Ni muri uru rwego kuri uyu munsi
tugiye kubatembereza mu gitabo cy’amateka menshi ku Rwanda. Mu kurambura iki
gitabo gihatse ubukungu bw’abanyarwanda, duhisemo kubandikira ubuzima bw’iyi
ntwari yaharaniye Demukarasi kandi ikaza no kubiherwa icyubahiro ishyingurwa
ahayigenewe ariko FPR ikabihindura imfabusa.
Hari amakuru yavugaga ko impamvu
bamutaburuye ngo hagombaga kubakwa umuturirwa mu rwego rw’ishoramari none dore
imyaka ishize ari itatu nta n’ikamyo y’umucanga irahamenwa. Hari n’andi makuru
ariko yakwiriye muri Gitarama yavugaga ko ngo Abapfumu ba Kagame bamutegetse
gutaburura Mbonyumutwa ngo nibwo azabona amahoro n’ingoma ye ikaramba
nk’iy’umwami w’abami Salomo!!!
Dominiko MBONYUMUTWA yakomokaga mu
bwoko bw’ABAGESERA bakomoka kuri KIMENYI
wo mu Gisaka cy’imigongo ubu ni muri Kibungo. MBONYUMUTWA yavutse mu 1921
avukira ahitwa i Mwendo hakuno ya Kabagali mu gihugu hagati.
Iyi Mwendo iyo ujyayo unyura i
Kirengeri ku muhanda mukuru wa Kigali-Butare ugacyamika ku mashuri abanza na
paruwasi y’Aagatulika mu Byimana ugaterera aho bita ku Ruhinga ugakubanuka mu
Rutagara uminutse umusozi wa Raruheshyi na Kanyamuniga aho uba wabereye Gafunzo
na Buha ugahita uhinguka i Mwendo nko ku bilometero 8 uvuye i Kirengeri.
Mbonyumutwa Dominiko akiri muto
yahise yitandukanya na politiki y’ubuhake n’ubucakara yanga kujya guhakwa ku mutware
w’umututsi yirengagije igitsure, gutsimbarara n’umuhate yashyirwagaho na nyina
umubyara cyo kujyayo kuko Se yari yaritabye Imana Mbonyumutwa afite gusa imyaka
umunani y’amavuko.
Mu kureba kure Mbonyumutwa yahisemo
kujya kwiga ariko yasaga n’uwigeretseho umusaraba kuko ubwo yari ahisemo
kutajya guhakwa ku mutware kandi byari itegeko. Umutware yamufashe
nk’uwigometse ku butware bwe. Kubera iyi mpamvu umutware w’agasozi kubera
uburakari bukabije yanyaze umuryango we inka zose bari boroye.
Mbonyumutwa arangije amashuri
yisumbuye, yahawe dipolomu ya Moniteri ahita atangira umurimo wo kwigisha mu
mashuri mu 1941. Mu mwaka w’1948 yahawe akazi ko kuba Komiseri mu biro by’ubutegetsi
bw’Ababilgi i Gitarama mu Mujyi. Mu mpera z’umwaka 1’1952 yahise agirwa Sushefu
wa sheferi ya Ndiza, iyi Ndiza ikaba igizwe n’agace kanini kuko ibumbiye hamwe
Nyabikenke, Kibangu, Nyabinoni na za Nyakabanda.
Guhera mu mwaka w’1957, ibiro by’abahutu byari
bishinzwe iperereza byagaragaje ko bakwiye gutangira guharanira no gusaba
uburenganzira bwabo banasaba ko hakurwaho ubukonde n’ubutegetsi bwa cyami bwari
mu gihugu muri icyo gihe.
Mbonyumutwa afatanije n’abandi bo mu
gihe cye barwanyije ubu buhake n’ubukonde na cyami bivuye inyuma bagamije
guhuriza hamwe rubanda nyamwinshi y’abanyarwanda yari irembejwe n’ubwo
butegetsi bwa cyami.
Abatware b’abatutsi bahise barwanya
icyo gitekerezo cya Mbonyumutwa n’abo bari bafatanije batangira kubirwanya
kandi bamwe banabigwamo. Abahutu bari intyoza n’inyaryenge kandi bari barize,
benshi muri bo bishwe urw’agashinyaguro.
Niyo mpamvu ku italiki 01 Ugushyingo
1959, ubwo Mbonyumutwa Dominiko yari asohotse mu Misa muri Paruwasi Gatulika ya
Byimana, insoresore z’abatutsi bo mu ishyaka U.N.A.R bamuteraniyeho bamwe
baramukubita abandi bamutera amabuye.
Abaturage batuye Byimana na Gakurazo
bongeramo amakabyankuru bavuga ko ngo Mbonyumutwa Dominiko yakubiswe urushyi
asohotse mu Misa mu Byimana ngo rukirangira ruvuza umuhumetso urusaku rwarwo
rugahita rwumvikanira ku Ndiza.
Iyi mvugo ishobora kuba yerekana ibintu bibiri cyangwa se kimwe
muri byombi : icya mbere ni uko iyi mvugo ishushanya ko Mbonyumutwa koko
yari intwari n’umugabo w’ibakwe. Icya kabiri ni uko ashobora kuba yarakubiswe
urushyi ruremereye cyane bishatse gusobanura ko abamukubise bari bafite ubugome
ndengakamere kandi bugamije gukomeza kwimakaza Cyami no gukomeza kugira Abahutu
abaja babo!!!
Umwe mu bamukubise ni umusaza ubu
ngubu utuye i Kirengeri ariko ushaje cyane akaba asobanura ko impamvu
bamukubise urushyi ngo yashakaga gukura abatutsi ku mbehe kandi aribo bavukanye
imbuto ariko ibi bikaba atari byo kuko u Rwanda atari urw’abatutsi bonyine.
Twese uko turi batatu dukwiye kurunganyaho uburenganzira.
Ku bw’amahirwe n’Imana yaje
kubanyura mu myanya y’intoki hanyuma iyo nkuru-mbi ihita itaha ku Ndiza aho
yari abereye umutware ariko abaturage bo ku Ndiza bo amakuru yabagezeho
ababwira ko umutware wabo Mbonyumutwa yishwe n’insoresore z’abatutsi.
Mu Ndiza aho yatwaraga, umuyobozi
wundi waho yahise abwira abaturage uko byagenze nyuma y’ubwo bushotoranyi
bugeretse ho no kwanga gusobanura impamvu bakubise umutware, ukwivumbura
kw’abaturage kwahise gutangira kandi iyo myivumbagatanyo ihita ikwira igihugu
cyose mu kanya gato ariko ahanini byakwirakwijwe cyane n’ibihuha byakwiriye
igihugu cyose.
Ibi nibyo byaje kwitwa mu mateka y’u Rwanda
impinduramatwara igamije imibereho-myiza ya rubanda mu Rwanda mu 1959 ari nayo
yaje gukuraho burundu ubwami n’ubukonde, n’ubugererwa bituma habaho ishingwa
rya Repubulika y’u Rwanda.
Nyuma haje kuba amatora aziguye
hatorwa Mbonyumutwa Dominiko mu buryo bwa Demukarasi aba abaye Perezida wa
mbere w’u Rwanda guhera ku italiki 28 Mutarama 1961 kugeza ku italiki 26
Ukwakira 1961. Kuri iyi taliki nibwo yahaye ubutegetsi Gerigori KAYIBANDA.
Icyo gihe Mbonyumutwa yahise agirwa
Visi Perezida w’Urukiko rw’Ubujurire aba na Perezida w’urugereko rwarwo rwa
kabiri rwakoreraga i Nyanza ya Butare. Mu 1964, Mbonyumutwa yatorewe kuba
umudepite (intumwa ya rubanda) ku itike ya MDR Parmehutu ku butegetsi bwa Gerigori
Kayibanda.
Mu 1969, ishyaka rya MDR Parmehutu
ryajemo amacakubiri bituma Mbonyumutwa arihezwamo binatuma manda ye yo kuba
Intumwa ya Rubanda irangirira aho bitewe n’uko muri MDR bamushinje guta umurongo ishyaka ryagenderagaho.
Iyo politiki yarimo umuraba yarakomeje igera
mu 1973, ari nabwo Perezida mushya w’u Rwanda muri icyo gihe wari umaze imyaka
4 kuko yafashe ubutegetsi ku italiki ya 05 Nyakanga 1973, ubwo Habyarimana
yahise agira Mbonyumutwa chancelier des ordres
nationaux aka kazi akaba yaragakoze kugeza ku italiki 26 Nyakanga
1986 ari nayo taliki yitabyeho Imana azize uburwayi.
Leta ya Habyarimana yahise itegura
umuhango wo kumushyingura mu cyubahiro gikomeye mu rwego rwa Leta akaba
yarashyinguwe ku italiki ya 01 Kanama 1986 muri sitade yitiriwe iya
Demukarasi mu mujyi rwagati wa Gitarama.
Kuri iyo sitadi niho ibitekerezo byo
guharanira Repubulika no guca ubwami n’ubukonde byatangiriye ku italiki 28
Mutarama 1961kandi mu babitangije Mbonyumutwa yari ku isonga nyuma yo gutangaza
ku mugaragaro ko baciye ubwami bwo mu gisekuru cyimwe. Kuri iyi sitadi ya
Demukarasi i Gitarama kandi niho yatangarije ko ariwe Perezida wa mbere wa Repubulika
y’u Rwanda.
Ku ngoma ya FPR, mu nama
y’abaminisitiri yateranye ku italiki 29 Mutarama 2010, ku mpamvu za politiki,
bemeje ko Sitadi ya Demukarasi ikurwa mu
mutungo rusange wa Leta igashyirwa mu mutungo bwite wa Leta. Nk’uko
twabibandikiye mu nkuru yabivugagaho, umurambo wa Mbonyumutwa Dominiko
washimuswe mu ijoro ry’italiki ya 01 rishyira italiki ya 02 Gicurasi 2010
bikozwe na Mutakwasuku Meya wa Muhanga akoresheje abanyururu bafungiwe muri
gereza ya Gitarama ku mategeko ya FPR.
Source:
« Shingiro MBONYUMUTWA, Rwanda. A quand la démocratie ? 2
guerres civiles sur 1 génération,
Paris, Editions L’Harmattan, 2009 ».


text:
Looks like some of you found our Files Go Beta :-) We thought we’d make it available for a few more of you on the Play Store. Feedback welcome! https://g.co/filesgo/beta
Nguko uko Sengupta yabyanditse mu magamboye
Igice kinini cya Android Go ni ukwibanda cyane gukora ibintu bitaremereye (slimmer), App zidatwara data nyinshi zizashobora gukora kuma hardware atandukanye, harimo no kuba ari ibikoresho bidahenze kandi bikaba bidakataje kandi bikaba bikoreshwa cyane mubihugu bigize isi. Nimuri ubwo buryo, Files Go ifasha abayikoresha kuba hari ibyo bagabanya mu bubiko (storage) bw'igikoresho cyabo mu gihe ibyo bitagikenewe. Ikwereka kandi Application udakoreshwa cyane kugirango ube wazisiba, igafasha kuba wakwikiza spam (ibitero bya ngiza "Virus")) hamwe n'ibintu byagiye bijyaho inshuro irenze imwe nk'amafoto (duplicated).
Ikindi kandi ifasha abayikoresha kuba babona buri kintu cyose kiri muri telephone yabo bigendeye ku bwoko bwacyo (Files Type). Iyi Application ndetse ituma uyikoresha n'undi mugenzi we uyikoresha babasha guhererekanya ibintu runaka hadakenewe ko baba bari ku muyoboro wa interneti, nubwo bitaragaragara neza uburyo ikora ijana ku rindi ariko screenshot iri hasi aha igaragaza ko Bluetooth izitabazwa mu mikorere yayo.
Niba hari icyifuzo cyangwa igitekerezo ushaka kutugezaho rero wareba hepfo gato ukadusangiza igitekerezo cyawe ahabugenewe, cyangwa ukatwandikira kuri page yacu ya Facebook ariyo "ktimez.com".


text:
Gakenke: Abaturage barishimira ko ibiva mubikorwa by’itorero n’urugerero bibagirira akamaro
Bamwe mu baturage bo mu karere ka Gakenke barishimira ko bimwe mubikorwa biva mu itorero n’urugerero bibagirira akamaro kuko usanga akenshi urubyiruko ruhurira mu itorero, nyuma yaho hari ibyo biyemeza kuzakorera abaturage kugirango barusheho kwiteza imbere.
Ibi babitangaje tariki 07/01/2015 ubwo abasore n’inkumi barangizaga ibikorwa by’itorero mu mirenge yose, ibikorwa byasojwe no guhiga ibyo bazakorera abaturage mu bikorwa by’urugerero bagiyemo.
Frazia Singirankabo wo mu murenge wa Cyabingo, avuga ko icyo utoje umwana aricyo akurikiza kandi kuri we akaba yanyuzwe n’uko abashoje itorero mu murenge wabo bahize ko bazajya begera abaturage kuko abona ko hari icyo bizafasha abaturage.
Ati “bizatugirira akamaro kubera ko njye aho ngeze ubu ndi gusubira inyuma ariko umwana muto ari gutera imbere ashobora kuza ati mukecuru zamuka tujye mu nama dukore iki niba narindi gukora nabi amvugurure, niba nicaye mukabari nkuko ndi umukecuru ariko akavuga ati itondeâ€
Marie Chantal Uwitonze nawe n’uwo mu murenge wa Cyabingo, avuga ko mu mihigo inkomezabigwi zirangije itorero zahize yishimiye ko harimo ko bazubakira abaturage kuko usanga hari abantu bafite inzu ntoya kuburyo hari abakirarana n’amatungo kandi atari ngombwa kuburyo abona ko ibikorwa by’itorero bibafitiye akamaro
Ati “yewe bidufitiye akamaro kenshi cyane kuko iyo ubona urubyiruko nkaruriya arirwo dutezeho ejo hazaza ariho harimo abazavamo abayobozi bakatuyobora bakatwigishiriza urubyaro rwacu ni igikorwa rwose twagombye kwishimira nk’abanyarwandaâ€
Fabien Hategekimana intore y’inkomezabigwi yo mu murenge wa Cyabingo, asobanura ko mbere yo kugira icyo bahiga babanza kureba ibintu by’ibanze bibura mu murenge wabo kandi bigaragara ko bigomba gukorwa koko bityo bagahiga kubikora kandi bakaniyemeza kuzabikora kuburyo ubu bahize kwuzuriza isuku mubice bitandukanye
Ati “twahize ko tugomba kwuzuza cyangwa se kwuzuriza isuku mu bice bitandukanye cyangwa se muburyo butandukanye yaba mu ngo haba munzibutso tukaba dufite urwibutso mu kagari ka Muhororo kandi twahize ko tugomba kujya turwitaho tukarukorera isuku mbese kuburyo ari ntacyo rushobora kuburaâ€
Umuyobozi w’akarere ka Gakenke Deogratias Nzamwita yibukije ko intego y’itorero n’urugerero by’inkomezabigwi biba ari ukugirango bahindure imyumvire n’imitekerereze ariko nanone ntibihagararire aho ngaho.
Ati “icyari kigamijwe cyane ni ukugirango intore zacu nanone zirusheho gukomeza kugera kuri ya ntego yo kugirango zihindure imyumvire, imitekerereze, imyitwarire n’imikorere ariko ntibihagararire ahongaho ahubwo nyuma y’uyu mwanya muto baba barimo hano, ibyo byose bakuye hano babijyane babigeze ku baturage batuye mu mirengeâ€
Bikaba biteganyijwe ko ibikorwa by’urugerero bizatangira kuwa 12/01/2015 bikitabirwa n’intore z’inkomezabigwi1922 zituruka mu mirenge 19 igize akarere ka Gakenke


text:
Tubajije ubuyobozi bw’Abahamya ba Yehova mu Rwanda, niba batanga 1/10 nk’uko bikorwa mu yandi madini, badusubije bifashishije urubuga rwabo ‘jw.org’.
“Oya, Abahamya ba Yehova ntibatanga icya cumi. Umurimo wacu ushyigikirwa n’impano zitangwa ku bushake, kandi uzitanze ntamenyekane. Amategeko ya Mose yasabaga Abisirayeli ba kera gutanga kimwe cya cumi cy’ibyo babaga batunze. Icyakora Bibiliya igaragaza neza ko ayo mategeko, hakubiyemo n’iryo gutanga “icya cumi,” ritareba Abakirisito. Abaheburayo 7:5, 18; Abakolosayi 2:13, 14.
“Amafaranga mukoresha ava he?”
Mu gusubiza iki kibazo, bagira bati “Umurimo wacu wo kubwiriza ushyigikirwa ahanini n’impano z’amafaranga ,Abahamya ba Yehova batanga ku bushake. Nta maturo yakwa mu materaniro yacu, kandi Abahamya ntibasabwa gutanga icya cumi (Matayo 10:7, 8). Ahubwo aho duteranira haba hari udusanduku tw’impano, kugira ngo uwifuza gutanga impano abone uko ayitanga. Abatanga impano ntibatangazwa.
Kimwe mu bituma tudakoresha amafaranga menshi, ni uko tutagira itsinda ry’abayobozi b’idini bahembwa. Uretse n’ibyo, Abahamya ba Yehova ntibahemberwa ko babwiriza ku nzu n’inzu, kandi bateranira mu mazu aciriritse.”
“Umuntu niwe utanga ku bushake”
“Impano zose zoherezwa ku biro by’amashami by’Abahamya ba Yehova zikoreshwa mu gufasha abagwiririwe n’ibiza, kwita ku bamisiyoneri n’abagenzuzi basura amatorero, kubaka amazu yo guteraniramo mu bihugu bikiri mu nzira y’amajyambere no gucapa no gukwirakwiza za Bibiliya hamwe n’ibindi bitabo bya gikirisito.
Umuntu ni we wihitiramo niba ari butange amafaranga akoreshwa mu byo itorero rikeneye, ayo gushyigikira umurimo ku isi hose cyangwa akabikora byombi. Buri gihe itorero ritangariza abarigize ibirebana n’uko amafaranga yakoreshejwe.
Aho kugira ngo Abahamya ba Yehova batange icya cumi n’amaturo, bigana Abakristo bo mu kinyejana cya mbere, bagashyigikira umurimo mu buryo bubiri: kubwiriza no kwigisha badahembwa, kandi batanga impano ku bushake.
Ubwo rero dukurikiza ibyo Bibiliya isaba Abakristo, igira iti “Buri wese akore nk’uko yabyiyemeje mu mutima we, atagononwa cyangwa asa n’ushyizweho agahato, kuko Imana ikunda utanga yishimye.”2 Abakorinto 9:7.”


text:
Mu cyumba cy’inama cy’Akarere ka Ngoma habereye inama yateguwe numuryango mpuzamahanga usana ibyangiritse(International Rescue Committee IRC) mu magambo ahinnye ku bufatanye n’Akarere ka Ngoma ikaba yari igamije kungurana ibitekerezo kugirango hazabeho ubufatanye mu kwegereza ubuyobozi n’ubushobozi abaturage.
Abitabiriye iyi nama barimo Abayobozi batandukanye ku rwego rw’Akarere ndetse n’imirenge, bakaba bagiye mu matsinda aho bareberaga hamwe zimwe mu ngamba zafatwa kugirango iki gikorwa kizagende neza. Bwana Sylvain Ngarambe ushinzwe imiyoborere y’Akarere ka Ngoma akaba yabwiye Radio IZUBA ko IRC izafatanya n’Akarere mu gukomeza kwegereza ubuyobozi n’ubushobozi abaturage.
Umuyobozi ushinzwe imiyoborwere y’Akarere akaba yakomeje abwira Radio IZUBA ko uruhare rw’abaturage rukenewe kugirango iki gikorwa kizagerweho nkuko nibindi bikorwa byose biteza imbere umuturage ari bo ba mbere bagomba kubigiramo uruhare.
Abaturage bikaba bizabagirira akamaro nko kubona amazi meza, kubafasha ku bijyanye n’ubuzima ndetse n’uburezi.
Posted by Parfait IGENERE UGABE


text:
Mu bahanzi 10 bose barimo guhatanira iri rushanwa nta n’umwe wari ufite ikibazo cy’uburwayi cyangwa se ikindi icyo aricyo cyose ku buryo atari buririmbe.
Umubare w’abantu basaga 25000 nibo bitabiriye iki gitaramo. Buri umwe iyo bahamagaye umuhanzi afana urwamo arutera hejuru.
Mu bitaramo bitatu bimaze gutambuka, hari abahanzi bagiye bagaragaza imbaraga nyinshi ugereranyije n’abandi bahanganye. N’ubu niko byagaragaye i Rubavu.
Ku gitaramo cya mbere cyabereye i Huye mu ntara y’Amajyepfo, itsinda rya Dream Boys, Bulldogg na Christopher nibo bayoboye abandi kugeza n’ubu.
Mu bahanzi bamaze guhamya ko ari abahanga, ni Social Mula. Ni umwe mu bahanzi binjira kuri stage nta mashyi cyangwa urusaku asabye. nti bibuze abantu kwishimira indirimbo ze.
Uko abahanzi bakurikiranye kuri stage
Nyuma y’iki gitaramo cyaberaga i Rubavu, hasigaye igitaramo kimwe ari nacyo kizatangarizwamo umuhanzi wegukanye iri rushanwa kizaba tariki ya 20 Nyakanga 2017 i Kigali.
Photos©Evode Mugunga/UMUSEKE
Joel Rutaganda
UMUSEKE.RW


text:
Rwanda | RUSIZI: ABANYAMABANGA NSHINGWABIKORWA B’IMIRENGE BARASABWA GUNSHYIRA MUBIKORWA INSHINGANO ZABO.
Mu karere ka Rusizi mu murenge wa Gihundwe kuwa 11/10/2012,   habereye ibiganiro nyunguranabitekerezo by’iminsi 2 byahuje uturere twa Rusizi na Nyamasheke bigamije gukangurira abanyamabanganshingwabikorwa b’imirenge 33 igize uturere twa Rusizi na Nyamasheke kubirebana no kubahiriza ndetse no gushyira mubikorwa inshingano z’ibikorwa byabo bya buri munsi cyane cyane kuri serivisi zihabwa abaturage.
Nkuko byatangajwe n’umuyobozi wungirije akaba anashinzwe ubukungu n’iterambere  mu karere ka Rusizi ari nawe watangije ibyo biganiro kumugaragaro bwana Habyarimana Marcel yabwiye abo bayobozi ko bafite inshingano zikomeye basabwa kuzuza nacyane cyane ko aribo babana n’abaturage mubuzima bwabo bwa buri munsi aha akaba yanenze bamwe mubayobozi batihutira gukemura ibibazo by’abaturage kuko hari aho ugisanga abaturage bari gusiragira. ni muri urwo rwego yabasabye kwikubita agashyi bakubahiriza inshingano zabo kuko zitoroshye.
Ngarambe Mahtias ari nawe uhagarariye ibi biganiro by’iminsi 2 byateguwe n’umushinga Local Government Institute wa RALGA yasabye abanyamabanga nshingwabikorwa guha Abanyarwanda serivisi nyazo zibakwiye kugira ngo iterambere ryifuzwa ryihute, aha akaba yababwiye ko kugirango  ibyo bizagerwaho bizaturuka ku gukora cyane bivuye inyuma doreko ari narwo rwego rushyira mubikorwa iterambere ry’umuturage kuko aribo babana nabo buri munsi.
Ibi biganiro nyunguranabitekerezo bibaye nyuma y’ibindi byari byateguriwe abanyamabanga nshingwabikorwa b’utugari mu rwego rwo kubaka ubushobozi bw’inzego zose.


text:
Imiterere y’umubiri
Munagajosi igaragara mu muryango w’inyamabere aho kumaguru yayo hagaragara ibinono nk’ibyo tubona ku matungo yacu urugero :inka ,ifite amaguru maremare ikagira umwihariko wo kuba ifite ijosi rirerire aho rishobora kugera kuri metero eshanu n’igice. Munagajosi igira uburemere bushobora kugera kuri toni kuri munagajosi y’ingabo naho ingore ikaba igira uburemere bwa kilogarama 600 umurizo wayo ukaba upima santimetero hagati 70 na 100.
Iyi nyamaswa igira umuvuduko wa kilometero 15 ku isaha ariko ikaba ishobora no kugeza kuri kilometero 55.
Aho ikunze kuba
Munagajosi ziboneka muri afurika, mu byanya byaho bigaragaramo umukenke n’ibyatsi bigufi. Tuzisanga mu gihugu cya Tchad ukageza muri Afurika yepfo. Tukazisanga cyane cyane by’umwihariko muri Kenya, Tanzanie, Botswana na Niger aho dushobora kuzibona ari amashyo manini.
Ibyokurya
Munagajosi itunzwe no kurya ibyatsi: irya cyane cyane amababai y’ibiti by’umwihariko umunyinya ku ifunguro ry’ibyatsi ishobora kongera ho indabo ndetse n’imbuto isarura aho mu gasozi.
Imyororokere
Kuva ku myaka itanu 5, ingore iba ishobora kwima ikaba ya byara. Nkuko twabonye ko zikunze kuba mu mashyo ingabo irusha izindi imbaraga niyo iba yemerewe kubangurira ingore zigeze igihe cyo kubyara. Ihaka igihe kingana n’amezi cumin a tanu , nyuma ikabona kubyara aho umwana wayo ashobora kugwa hasi igihe avuka ahantu hareshya na metero ebyiri kuko twabonyeko izi nyamaswa zigira uburebure bukabije! Umwana wa munagajosi avukana uburebure bwa metero imwe na santimetero 70 akaba afite uburemere bubarirwa hagati ya kilogarama 40 na 80 iyo umwana avutse ahabwa akaruhuko kangana n’isaha imwe kugirango atangire konka bitaba ibyo umwana akaba yatabwa na nyina . Umwana abana na nyina igihe kingana n’imyaka ibiri akabona gucuka.
Icyizere cy’ubuzima
Munagajosi ishobora kubaho igihe kingana n’imyaka 25 igihe iba mu mashyamba na 36 igihe yororewe mu byanya bya bigenewe bakunze kwita Zoo .
Umwihariko wa Munagajosi
Amaguru y’inyuma ni magufi ugereranije n’amaguru y’imbere.
Igira ibitotsi by’igihe gito cyane : isinzira igihe kitagera kumasaha abiri ku munsi.
Niyo nyamaswa yo kwisi idashobora kwayura.
Munagajosi (giraffe) n’iyo nyamaswa imwe yo kwisi idashobora kwayura.
Shyiraho Igitekerezo!
Subscribe to: Post Comments (Atom)


text:
UBUREZI
Hari ibyo abarimu bo mu Rwanda basabye Leta ku munsi wabahariwe
Kuri uyu wa Kabiri tariki ya 5 Ukwakira, ni Umunsi mpuzamahanga w’umwarimu.Mu Rwanda uyu munsi urizihizwa ku nshuro ya 17, ukaba usanze abarimu bari mu bisubizo bivanze n’ibibazo nkuko babyivugira.
Umutekano wa mbere ni munda, kandi benshi mu nda hajyamo icyavuye mu maboko ya nyirayo, ni ukuvuga akazi.Uwo mutekano wo munda ni nawo utuma umuntu akora akazi yishimye kandi neza, ibyo akoze bigatanga umusaruro ejo akongera akabaho.
Ubwarimu ni akazi gatunze abanyarwanada batari bake, benshi muri bo bakorera Leta bagahembwa nayo.Nyamara bakunze kumvikana bataka imibereho itari myiza, bimwe bigakemurwa ibindi ntibukemuke.
Kuri uyu munsi Makuruki yaganiriye n’abarimu batandukanye, bavuga ibyo bashima byakozwe ndetse n’ibyo bifuza byakorwa ngo imibereho yabo irusheho kuba myiza ndetse n’akazi gakorwe neza.
Vincent Hagenimana wigisha ku ishuri ryisumbuye Nyamirama mu Karere ka Kayonza, aganira na Makuruki yagize ati “Ngirango nta munsi mukuru w’abadepite ubaho, nuko baba barabonye ko abo bantu bakwiye gutekerezwaho.Hari ibyakozwe nko kongeza umushahara mu buryo bw’ubutambike nubwo nta byera ngo de!Hari ikindi kintu bigeze gushyiraho cy’uko umwana w’umwarimu bajya bamwishyurira, bigeze no kuvuga ngo umwarimu bazamwubakira inzu, ibyo byabaye ibitekerezo biri aho bibitse.”
Hagenimana kandi avuga ko abarimu bakunze gusaba ko bashyirirwaho isoko ryihariye nkuko abasirikare barifite, nyamara ngo ntibyakozwe.Ati “Byakabaye byiza ashyiriweho iryo soko akajya agabanyirizwa ibiciro nk’uko n’ahandi bikorwa.N’amafaranga twahembwaga ntabwo ari make cyane, ariko kandi ibyo navuze bikozwe byarushaho gufasha mwarimu kandi umwuga akora akawukora awishimiye”.
Tuyishime Thomas, umwarimu mu rwunge rw’amashuri rwa Nyagatoma mu Karere ka Gicumbi we yavuze ko umwarimu avunika cyane nyamara agaciro ahabwa ntigahwane n’imve ze.
Yagize ati “Urabona umwarimu aravunika cyane ariko agaciro ahabwa ukabona kadahwanye n’ibyo akora.Urugero nk’imishahara, abandi bakozi bongererwa imishahara uko bwije nuko bukeye kandi abo bose baba baranyuze imbere ya mwarimu, ariko we ntatekerezweho.”
Abarimu bavuga ko akazi bakora gakwiye kagoye
Tuyishime akomeza avuga ko n’ayo mafaranga make bahembwa, ngo akunze kubageraho atinze bigatuma ibibazo byiyongera, agasaba ko yajya yihutishwa.
Avuga ko kuri we nibura kugirango umwarimu yumve ashimishijwe n’umushahara we, keretse uwakongeraho nka 20 % bitewe n’urwego rw’amashuri yize.
Umwe mu barimu bigisha mu Karere ka Gasabo utashatse ko amazina ye atangazwa, yavuze ko atumva impamvu imishahara y’abandi bakozi izamuka, ndetse n’abahoze baringaiye na mwarimu bakazamuka ariko we agakomeza guhembwa amafaranga atiyongera.
Ati “umushahara wa depite wahoze uringaniye n’uwa mwarimu ariko uko byaje kugenda agasigara icyo ni ikintu umuntu yibaza.”
Uyu mwarimu kandi avuga ko gahunda yo kubaka amacumbi y’abarimu ku bigo by’uburezi bw’ibanze bw’imyaka 12, byagezwa ku bigo byose n’ibifite uburezi bw’imyaka icyenda.
Hagiye hakorwa ibitandukanye ngo umwarimu abeho neza, harimo nka Koperative y’Umwalimu Sacco yashyizweho ngo yorohereza abarimu kubona inguzanyo ziciriritse, Gahunda ya Girinka Mwarimu yatangijwe muri 2009 nubwo itaragera kuri bose, na gahunda y’uko abana babiri ba mwalimu bajya bigira ubuntu nubwo bitaratangira.
Muri 2012, Guverinoma yari yiyemeje ko mu myaka itanu imishahara y’abarimu yagombaga kwiyongeraho 50 %.
Muri Werurwe uyu mwaka, Abarimu bashyiriweho sitati yihariye irimo ibyo kubazamura mu ntera ubundi bitajyaga bibakorerwa, ku buryo umwarimu uko azajya azamurwa n’umushahara we uzagenda wiyongera bikurikije igihe amaze mu kazi.Iyi sitati kandi igaragaza ko umwarimu wesheje imihigo azajya ahabwa agahimbazamusyi.


text:
Amavuta ya Elayo afitiye imimaro itatu y’ingenzi mu buzima bwa muntu, ariyo : kuba aribwa, kuba ari mavuta yo kwisiga no kuba umuti. Amavuta ya elayo akennye cyane kuri acide gras akaba arinda indwara zitandukanye harimo kanseri y’ibere kandi akaba yongera icyizere cyo kubaho k’uturemangingo tw’umuntu.
Dore uburyo wakoresha amavuta ya elayo ukagira umusatsi mwiza
Ibikoresho :
Huile d’olive yo mu bwoko bwa extra Vierge
Micro ondes
Agakoresho upfuka mu mutwe ugiye koga (Bonnet de douche)
Igitambaro cy’amazi
Uko bikorwa :
Shyira igice k’ikirahre cy’amavuta ya elayo muri micro onde, ayo mavuta amaremo amasegonda 20
Shyira igitambaro cy’amazi ku bitugu kugirango imyenda itajyaho amavuta
Suka utuvuta duke mu kiganza ugende usiga mu musatsi usa n’uwukorera masaje gahoro gahoro.
Sigamo ugeze aho umusatsi utereye niba ufite imisatsi ikomeye, niba yoroshye siga hejuru gusa amavuta aze kwigeza aho imisatsi itereye.
Komeza umese mu mutwe kugeza igihe amavuta akwiramo neza
Amabara agakoresho ko mu mutwe karinda amazi gakoze muri plastiki
Rekera ayo mavuta mu mutwe mu minota 30
Oga mu mutwe ukoresheje shampo, ubundi ujye muri casque imisatsi yumuke neza
Nyuma yo kumutsa imisatsi uzabona ko iri gusa neza kandi yarambutse.
Uko wakoresha huile d’olive ukagira imisatsi myiza
Amavuta ya Elayo afitiye imimaro itatu y’ingenzi mu buzima bwa muntu, ariyo : kuba aribwa, kuba ari mavuta yo kwisiga no kuba umuti. Amavuta ya elayo akennye cyane kuri acide gras akaba arinda indwara zitandukanye harimo kanseri y’ibere kandi akaba yongera icyizere cyo kubaho k’uturemangingo tw’umuntu.
Labels: umusatsi


text:
Bimwe mu biranga ba Ryan
Ryan ni umuntu w’umunyembaraga kandi witanga, akunda kuba mu byicaro by’imbere aho aba yifuza kuba intangarugero abandi bakamureberaho.
Ni umuntu ugira ikinyabupfura n’umurongo ngenderwaho ku rwego rwo hejuru ariko nawe ntiyihanganira umuntu ugaragaza ikinyabupfura gike.
Ryan ategekesha igitugu kandi ntiyihangana, akunda kwivanga mu bibazo by’abandi ariko we aba yumva ko ibyo akora ari mu kuri nta kibazo kibirimo.
Yita ku nshingo aba yahawe akazikora neza kandi yirengera ingaruka z’ibyo yiyemeje gukora igihe zibayeho.
Ni umuntu wita ku muryango we kandi ibibazo byawo abishyira imbere ndetse akabihangayikira.
Iyo akiri umwana akunze kugira amashagaga ku buryo ababyeyi be baba bagomba kumwigisha koroherana n’abandi.
Akunda kubahwa no gushimirwa , ni umuntu uba ari umuhanga ku buryo utapfa kubimenya ugereranyije n’uburyo agaragara inyuma.
Nubwo Ryan agaragara nk’umuntu utisukirwa mu kumureba igihagararo, usanga ari umunyamahoro bitandukanye n’uburyo agaragara.
Akunda kwiyitaho cyane, umubiri we awugirira isuku, arawubungabunga mu bwiza ndetse akabijyanisha no kwita ku isuku y’ahantu atuye.
Mu itsinda aherereyemo, akunze kuba ari umuyobozi kandi koko abantu bamubonamo icyizere.


text:
Ni gute wategura ikizamini cy’ibazwa mu gihe wasabye akazi?
Abantu benshi bakunda kwibaza uburyo itegurwa ry’ibazwa cyane cyane ku bizamini by’akazi rigenda bakabiburira igisubizo. Nyamara buri wese yakamenye uburyo bukoreshwa kugirango abe yabasha gutsinda neza iki kizami benshi bazi nka interview. Mu kugerageza kubashakira uko bikorwa, tugiye kubagezaho uburyo bwinshi wateguramo ikizamini cy’ibazwa cy’akazi. Muri ubwo buryo twavugamo: Kumenya kwivuga neza Kumenya kugenekereza umushahara Kwitegura kuba wabazwa ibibazo biriContinue reading


text:
Bimwe mu biranga ba Rémy
Ni umuntu w’umunyakuri, ugira gahunda kandi uzi gukora cyane, azi kwibuka yemwe n’utuntu dutoya twamubayeho cyangwa mwavuganye usanga aba akitwibuka n’iyo abandi baba bataraduhaye agaciro.
Iyo arakaye cyangwa afite umujinya mwinshi yihata akazi akagatura umujinya ku buryo akavamo na wo washize.
Iyo ananiwe kugera ku ntego yihaye, ntabwo yibabarira, aba afite agahinda kenshi kandi akigunga.
Iyo yishimye ,Rémy abura icyo avuga ahubwo amarangamutima ye akayagaragaza mu bikorwa kuko n’ubusanzwe ibikorwa bye birivugira kurenza amagambo.
Rémy agaragara nk’utuje kandi nk’udahungabanywa n’ikibonetse cyose ariko muri we aba ahangayikishijwe n’ahazaza he.
Ni umuntu utarekura(ugira ubugugu) usanga mu bintu bye byose aba ari nyamwigendaho.
Ibyo bituma no mu rukundo aba umuntu ufuha cyane agakabya ,iyo uri inshuti ye ugomba kuba ubyiteguye kuko n’iyo ari umukobwa mugenzi wawe muvuganye, Remy akubaza ibyo mwavuganaga.
Rémy ntava ku izima iyo yiyemeje ikintu ntushobora kukimukuramo n’iyo yaba ari inama umugira ntapfa kuyemera na gato akora ibyo yishyizemo gukora.